Selangor MAC Raih Trofi Berganda, Juarai Edisi Sulung Piala Futsal Malaysia

Selangor MAC mengharungi saingan domestik pada tahun ini dengan penuh cemerlang apabila merangkul kejuaraan berganda. Bulan Mac lalu, skuad futsal ini berjaya menjuarai saingan Malaysia Premier Futsal League (MPFL).

Bagaimanapun, satu lagi trofi kejuaraan menjadi milik Selangor MAC pada tahun ini apabila mereka berhasil mengatasi Pahang Rangers 4-3 dalam perlawanan akhir edisi sulung Piala Futsal Malaysia.

Dalam perlawanan yang berlangsung di Kompleks Sukan Negara Panasonic, Shah Alam itu Selangor MAC memperoleh jaringan menerusi Khairul Effendy Bahrin (21’) dan (30’) serta melalui Firdaus Ambiah (30’) dan (37’).

Senarai Pemenang CUCKOO Malaysia Futsal Cup (MFC) 2022

🥇 Juara : Selangor MAC 🏆🥈 Naib Juara : Pahang Rangers FC🥉 Tempat Ketiga : Selangor TOT United#FAM #HarimauMalaya #Futsal #CUCKOOMFC2022 pic.twitter.com/bpRKc3TRsu

— FA Malaysia (@FAM_Malaysia) July 23, 2022

Manakala jaringan oleh Pahang Rangers pula hadir menerusi Ridzwan Bakri (20’), Farhan Khairul Anuar (37’) dan Akmarulnizam Idris (40’).

Selain daripada membawa pulang trofi kejuaraan, penjaring Selangor MAC, Khairul Effendy Bahrin turut membawa pulang Anugerah Pemain Terbaik.

Untuk makluman semua, saingan Piala Futsal Malaysia ini adalah edisi sulung yang dianjurkan oleh Persatuan Bola Sepak Malaysia (FAM) bermula tahun ini.  Ia merupakan sebuah saingan yang membabitkan 8 buah pasukan terbaik daripada kejohanan MPFL 2022.


Bajet 2023: RM145 Juta Untuk Penyelengaraan, Naik Taraf & Pembinaan Kemudahan Sukan – Kurang 9% Berbanding Tahun Lalu

Menteri Kewangan Malaysia, YB Tengku Datuk Seri Utama Zafrul Aziz mengumumkan sebanyak RM145 juta diperuntukkan untuk menyelenggara, naik taraf dan pembinaan kemudahan sukan di seluruh negara.

Makluman tersebut diumumkannya dalam sesi pembentangan Bajet 2023 yang bertemakan Keluarga Malaysia Makmur Bersama di Dewan Rakyat, pada hari ini.

RM145 jutaUntuk penyelenggaraan, naik taraf dan pembinaan kemudahan sukan.#Bajet2023 #KeluargaMalaysia #MakmurBersama

— Ministry of Finance🇲🇾 (@MOFmalaysia) October 7, 2022

Sebagai perbandingan, Bajet 2022 lalu, kerajaan memperuntukkan sebanyak RM159 juta bagi membina, menaik taraf dan menyelenggarakan kemudahan sukan di seluruh negara. Ini menjadikan peruntukan bagi perkara ini berkurang menghampiri 9% berbanding peruntukan yang diumumkan pada tahun lalu.

Untuk makluman semua, bajet pada tahun ini merupakan yang terbesar dalam sejarah dimana ianya berjumlah RM372.3 bilion secara keseluruhan. Ianya merupakan peningkatan sekitar 12% berbanding bajet pada tahun lalu.

Daripada jumlah terbabit, sejumlah RM272.3 bilion disalurkan kepada perbelanjaan mengurus manakala RM95 bilion pula diperuntukkan untuk perbelanjaan pembangunan.


Bekas Penyerang, Hairuddin Omar Diserap Sertai Barisan Kejurulatihan Terengganu

Semifinalis Piala Malaysia 2021, Terengganu FC melakukan sedikit penambahbaikan terhadap barisan kejurulatihannya untuk mengharungi saingan Liga Malaysia musim hadapan.

Posisi ketua jurulatih masih lagi dipegang oleh jurulatih muda berbakat, Nafuzi Zain sambil dibantu oleh Tengku Hazman Raja Hassan sebagai penolong ketua jurulatih.

Namun, menerusi satu kemaskini terbaru oleh pelbagai platform laman sosial milik kelab berpangkalan di pantai timur ini, bekas penyerang skuad kebangsaan dan Terengganu, Hairuddin Omar turut diserap masuk sebagai penolong ketua jurulatih.

Sebagai rekod, Hairuddin atau dikenali sebagai Hai-O mempunyai pengalaman berkhidmat sebagai staf kejurulatihan bersama skuad kebangsaan bawah 19 tahun (B-19) di bawah teraju Bojan Hodak pada tahun 2017-2018.

Ketika itu, skuad B-19 tahun negara yang turut diwakili oleh pemain Terengganu pada saat ini, Nik Akif Syahiran berjaya membawa Malaysia muncul juara di Kejohanan B-19 AFF 2018 dengan menundukkan Myanmar pada perlawanan akhir.

Sementara itu, Terengganu bertindak mengekalkan muka lama untuk posisi staf kejurulatihan yang lain seperti Mohamad Efindy (jurulatih kecergasan), Mohd Yazid Mohd Yassin (jurulatih penjaga gol), Muhammad Azim (penganalisis), Lee Leong Tiong (doktor) dan Zulkifli Mohd Zain (fisioterapi).


PBSI Mengesahkan Flandy Kembali Ke Tanah Airnya Untuk Latih Beregu Campuran

Badan induk badminton negara jiran tetangga, Persatuan Bulutangkis Seluruh Indonesia (PBSI) mengesahkan mendapatkan khidmat bekas jurulatih beregu lelaki Malaysia, Flandy Limpele.

Terdahulu, Persatuan Badminton Malaysia (BAM) mengesahkan Flandy berundur dan menolak kontrak lanjutan sekaligus berpisah dengan skuad kebangsaan Malaysia selepas dua tahun berkhidmat.

Baca: Jurulatih Beregu Flandy Limpele Berpisah Dengan BAM Selepas 2 Tahun

Pelatnas PBSI resmi mengontrak Flandy Limpele sebagai pelatih sektor ganda campuran. Flandy akan bergabung per bulan April 2022 ini. pic.twitter.com/ZisEnlkcPD

— BADMINTON INDONESIA (@INABadminton) March 28, 2022

Menerusi satu kenyataan rasmi oleh PBSI, petang tadi, jurulatih berusia 48 tahun kelahiran Sulawesi itu akan mula menyertai skuad kebangsaan Indonesia bermula April kelak sebagai jurulatih beregu campuran.

Sebagai rekod, sebelum mula melatih beregu lelaki Malaysia sekitar tahun 2020, Flandy terlibat dalam melatih beregu lelaki skuad kebangsaan India terutamanya pasangan Chirag Shetty dan Satwiksairaj Rankireddy – kini menghuni ranking No.7 dunia.

Featured Image: Badminton Association of Malaysia


Sumareh: Kekal Bersama Police Tero FC Lebih 6 Bulan, Mengapa Tidak?

Penyerang naturalisasi kebangsaan, Mohamadou Sumareh tidak menolak kemungkinan untuk kekal bersama Police Tero FC lebih daripada tempoh kontrak asalnya iaitu selama enam bulan.

Dia yang mula mengikuti sesi latihan bersama skuad The Silver Shield Dragons pada minggu ini berkata mahu menumpukan perhatian untuk memberikan aksi yang terbaik buat Police Tero.

Bagaimanapun, penyerang kelahiran Gambia ini mengakui terharu dengan layanan yang diberikan oleh rakan-sepasukannya dan sokongan oleh para penyokong menerusi laman sosialnya.

Perkara itu mungkin boleh menjadi asbab untuknya terus bersama Police Tero pada musim hadapan.

“Saya tidak tahu tetapi sasaran saya untuk ketika ini adalah untuk memberikan yang terbaik untuk pasukan, penyokong dan diri saya sendiri. Kalau semuanya bagus, kenapa tidak (lanjutkan kontrak).”

“Dengan cara semua orang melayani saya di sini, saya sudah rasa seperti berada di rumah (sendiri). Saya sudah jatuh cinta (dengan kelab ini), jadi mengapa tidak? Anda tidak akan tahu.” katanya dalam temubual bersama Everything Thai Football.

Sementara itu, dalam temubual yang sama, Sumareh turut mengakui kehebatan majoriti pemain Thailand terutamanya yang turun menentang pasukan Malaysia dalam kelayakan Piala Dunia 2022/Piala Asia 2023 tahun lalu.

Paling mencuri tumpuannya adalah pemain yang beraksi bersama Hokkaido Consadole Sapporo dalam saingan Liga Jepun iaitu Chanatip Songkrasin atau lebih dikenali sebagai Messi Jay dalam kalangan peminat bola sepak Thailand.

Seorang lagi yang dikagumi oleh Sumareh adalah bintang muda Buriram United yang berusia 22 tahun, Supachok Sarachat.

“Semuanya pantas, licik dan mempunyai kawalan bola yang bagus, tetapi pemain yang bermain di Jepun (Chanatip Songkrasin) sangat bagus, dan juga pemain yang menjaringkan gol (ketika menentang Malaysia) juga bagus. Kombinasi kedua-dua pemain ini sangat hebat.” katanya lagi.

Untuk makluman, Sumareh berkemungkinan membuat penampilan pertamanya bersama Police Tero pada hujung minggu ini dalam aksi kesembilan Liga Thailand menentang PT Prachuap FC. Aksi tersebut dijadualkan berlangsung pada 7 malam waktu Malaysia.

Featured Image: Police Tero FC


“Saudaraku, Insya-Allah” Ucap Ronaldo Kepada Khabib Menjelang UFC 254

Penyerang Juventus dan skuad kebangsaan Portugal, Cristiano Ronaldo memilih Khabib Nurmagomedov sebagai pemenang untuk aksi perlawanan UFC 254, hujung minggu ini.

Keyakinan itu diluahkan oleh penyerang berusia 35 tahun itu dalam satu sesi Instagram Live yang dibuatnya beberapa hari lalu ketika masih menjalani tempoh kuarantin setelah disahkan positif Covid-19.

Malah Ronaldo yang merupakan pemenang Ballon d’Or sebanyak lima kali itu turut sempat mengucapkan kalimah ‘Insya-Allah’ yang bermaksud dengan izin Allah – kalimah yang sering diuacpkan oleh umat islam.

Cristiano Ronaldo predict Khabib to win. #UFC254 pic.twitter.com/i7czrxAm9s

“Sudah tentu, sudah tentu Khabib. Khabib akan menang. Saudaraku, Insya-Allah!” ucapnya ketika ditanyakan mengenai pertembungan di antara Khabib dan Justin Gaethje yang akan berlangsung di Fight Island, Abu Dhabi.

Pertembungan ini pastinya menarik untuk melihat samada atlet tempur muslim kelahiran Dagestan ini mampu meneruskan rekod tanpa tewasnya dalam pertarungan seni bela diri campuran (MMA) atau tidak.

Manakala pencabarnya, Justin, 32 tahun, kelahiran Amerika Syarikat merupakan juara interim bagi kategori lightweight.

Cristiano Ronaldo on his IG:"Of course, of course, Khabib is going to win My brother! Inshallah"Khabib Nurmagomedov will defend his lightweight title against Justin Gaethje at UFC 254. pic.twitter.com/ZYn7ek0V9h

Untuk makluman, Ronaldo dan Khabib pernah bertemu muka pada tahun 2018 yang menyaksikan mereka bergambar bersama-sama sambil memegang jersi Real Madrid.

Featured Image: Cristiano Ronaldo & UFC


Sukan SEA: Presiden Bola Sepak Kemboja Kotakan Janji Letak Jawatan – Gagal Bersaing Dalam Kumpulan A

Selepas skuad bola sepak lelaki bawah 22 tahun (B-22) Kemboja mengumpul empat mata hasil meraih kemenangan ke atas Timor Leste dan seri menentang Filipina, Presiden Persekutuan Bola Sepak Kemboja (FFC), Jeneral Sao Sokha berjanji untuk meletakkan jawatan sekiranya mereka gagal mara ke peringkat separuh akhir dalam temasya Sukan SEA 2023.

Semalam, peluang Kemboja ke peringkat terbabit semakin menguncup apabila tumpas 0-2 kepada Myanmar dalam perlawanan ketiga peringkat Kumpulan A.

Kekalahan itu menyaksikan Kemboja perlu mengharapkan Myanmar yang berada di tangga kedua Kumpulan A tumpas dalam perlawanan terakhir menentang Filipina pada 10 Mei nanti. Pada masa yang sama, mereka wajib mencatatkan kemenangan ke atas pendahulu kumpulan iaitu Indonesia agar dapat mara ke peringkat separuh akhir.

Situasi kedua yang membolehkan Kemboja mara adalah dengan mengharapkan Myanmar seri ketika menentang Filipina serta mereka meraih kemenangan sekurang-kurangnya 1-0 ke atas Indonesia dalam perlawanan terakhir tersebut.

Namun begitu, Sao Sokha tampil mengumumkan meletakkan jawatannya selaku Presiden FFC menerusi akaun Facebook peribadinya berkuat kuasa serta-merta. Pengumuman itu turut dikongsikan oleh laman sosial rasmi FFC pada malam tadi.

Sebagai rekod, Sao Sokha yang turut berperanan sebagai Naib Presiden I Jawatankuasa Olimpik Kebangsaan Kemboja (NOCC) mula menyandang jawatan Presiden FFC sejak tahun 2007.

Sementara itu, dalam pengumuman yang sama, difahamkan Sao Sokha menyerahkan tugas ini kepada Naib Presiden FFC merangkap Presiden Persekutuan Bola Sepak ASEAN (AFF), Mejar Jeneral Khiev Sameth sebagai pemangku Presiden FFC.

🇰🇭 Major General Khiev Sameth from Cambodia was returned unopposed as the President of the ASEAN Football Federation and will lead the federation for a second term, from 2022 to 2026.#AFF pic.twitter.com/iOMYXuWzW5

— ASEAN FOOTBALL (@theaseanball) November 14, 2022

Featured Image: Cambodian Premier League


Jurulatih Al-Seeb Waspada Kemampuan Akram Serta 3 Pemain Import KL City

Ketua jurulatih Al-Seeb, Rasheed Jabar melakukan ‘kerja rumah’ yang rapi menjelang pertemuan akhir menentang Kuala Lumpur City (KL City) dalam saingan Piala AFC 2022.

Ini termasuk mengenal pasti beberapa pemain skuad berjulukan The City Boys yang mampu menghadirkan perbezaan kepada keputusan perlawanan yang akan berlangsung di Stadium Nasional Bukit Jalil (SNBJ), pada petang esok.

Untuk makluman, seramai empat pemain disebut oleh jurulatih berusia 58 tahun itu dan menariknya, salah seorang daripadanya merupakan pemain tempatan.

“No.28 (Paulo Josue), No.7 (Romel Morales), No.9 (Giancarlo Gallifuoco) dan No.14 (Akram Mahinan), mereka mempunyai (kemampuan) individu yang bagus, mereka dapat menampilkan sesuatu yang berbeza pada saat-saat akhir.”

“Kami telah menyaksikan (persembahan) mereka di peringkat separuh akhir (menentang Sogdiana Jizzakh) dan merupakan pemain yang berkualiti. Pemain-pemain ini boleh memberikan sesuatu yang berbeza (kepada perlawanan ini).” katanya dalam sidang media praperlawanan, hari ini.

Tidak menghairankan pemain-pemain ini mendapat perhatian Rasheed terutamanya Paulo merangkap kapten pasukan KL City. Berdasarkan rekod, pemain ini sedang berada di kelompok penjaring terbanyak saingan ini dengan catatan sebanyak 5 gol.

Bagi Giancarlo yang merupakan kelahiran Australia pula menjadi tunjang utama serta rencah utama kepada corak permainan bertahan KL City lebih-lebih lagi dalam kancah Piala AFC.

Featured Image: Kuala Lumpur City Facebook


Piala AFC: Kenali Barisan Pemain Import Yang Dimiliki ATK Mohun Bagan, Lawan Kepada KL City

Kuala Lumpur City FC (KL City) yang berjaya menjuarai saingan Piala AFC bagi Zon ASEAN akan turun menentang wakil India, ATK Mohun Bagan FC pada peringkat play-off separuh akhir antara zon, malam nanti.

Untuk makluman semua, kelab berpangkalan di wilayah Bengal Barat ini merupakan hasil daripada penggabungan Mohun Bagan Athletic Club dan ATK (Atletico de Kolkata) FC menjadi ATK Mohun Bagan FC dan beraksi dalam kancah bola sepak India menggunakan nama ini bermula musim 2020-21.

Skuad bimbingan jurulatih Sepanyol, Juan Ferrando menempah kemaraan ke peringkat separuh akhir antara zon bertemu KL City ini dengan muncul juara Kumpulan D.

🎥 HIGHLIGHTS | 🇲🇻 Maziya S&C 2⃣-5⃣ ATK Mohun Bagan 🇮🇳

ATK Mohun Bagan produce a stunning performance to win Group D and book their place in the Inter-Zone semi-finals!

Match Report 📋 https://t.co/Zin0xVWgFW#AFCCup2022 | #MAZvAMB pic.twitter.com/WI5NCXLv6z

— #AFCCup2022 (@AFCCup) May 25, 2022

Mengimbau persembahan mereka dalam saingan peringkat kumpulan tersebut, ATK Mohun Bagan berhasil merekodkan dua kemenangan iaitu ke atas Bashundara Kings dan Maziya yang merupakan kelab dari Bangladesh dan Maldives masing. Mereka hanya tumpas satu perlawanan kepada kelab senegaranya iaitu Gokulam Kerala dengan keputusan 2-4 kepada Gokulam Kerala.

Sebelum menyaksikan pertembungan antara kedua-dua pasukan yang berlangsung di laman mereka, Stadium Vivekananda Yuba Bharati Krirangan atau lebih dikenali sebagai Salt Lake Stadium bertempat di Kolkata, India bermula jam 9.30 malam nanti (waktu Malaysia), Sukanz bawakan kepada anda untuk mengenali enam pemain import yang dimiliki oleh ATK Mohun Bagan.

Menyertai ATK Mohun Bagan bermula September 2020. Setakat ini sudah merekodkan 41 penampilan dan mencipta dua bantuan gol buat skuad Mariners. Ketika di saingan peringkat kumpulan Piala AFC, Tiri tampil dalam satu perlawanan. Namun ketika ini, difahamkan dia sedang berada dalam fasa pemulihan ekoran mengalami kecederaan ligamen.

Sebagai rekod, dia pernah beraksi bersama Jamshedpur FC (India), Marbella FC (Sepanyol) dan ATK FC (sebelum bergabung bersama Mohun Bagan) sebelum ini. Selain itu, dia turut pernah bersama Atletico Madrid B dan Cadiz B serta pasukan remaja Cadiz. Berdasarkan laman Transfermarkt, nilai semasanya adalah 425k euro.

McHugh menyertai ATK FC sejak tahun 2019 sebelum kelab ini bergabung dengan Mohun Bagan AC menjadi ATK Mohun Bagan pada 2020. Sehingga hari ini, dia telah tampil sebanyak 48 kali serta menyumbang satu gol dan dua bantuan gol buat kelab ini.

Sebelum ke India, kariernya sebelum ini banyak bertumpu di Kepulauan British iaitu Scotland, England dan Ireland. Antara kelab pernah diwakilinya ialah Motherwell FC, Plymouth, Bradford, Reading dan Dundalk FC. McHugh pernah beraksi bersama skuad bawah umur Ireland dan nilai semasanya adalah 350k euro.

Berperanan selaku kapten pasukan dan dia menyertai ATK Mohun Bagan bermula Jun 2021 dengan kontrak selama dua tahun. Setakat ini telah merekodkan 7 gol dan 7 bantuan gol daripada 29 penampilannya.

Sebelum berhijrah ke India, Joni berkarier di benua eropah seperti Denmark, Jerman termasuk negaranya sendiri, Finland. Merupakan pemain skuad kebangsaan Finland dan mempunyai 28 penampilan dimana 3 daripadanya. Joni kini dinilai berharga 350k euro.

Negara Kelahiran: Perancis (mempunyai kerakyatan Maghribi)

Mula menyertai ATK Mohun Bagan FC pada Julai 2021 dan mempunyai kontrak bersama skuad Mariners ini sehingga Mei 2026. Setakat ini, dia sudah membuat 24 penampilan dan merekodkan 5 gol serta 8 bantuan gol.

Hugo nukan seorang pemain asing dengan kancah bola sepak India dimana dia mula beraksi di negara itu sejak 2018 bersama FC Goa sebelum menyertai Mumbai City pada tahun 2020. Selain India, dia pernah beraksi di Maghribi dan negara kelahirannya, Perancis.

Walaupun lahir di Perancis, dia merupakan sebahagian daripada skuad kebangsaan Maghribi. Bagaimanapun, tiada sebarang penampilan direkodkan lagi bersama skuad berjulukan The Atlas Lions oleh pemain yang mempunai nilai semasa sebanyak 600k euro ini.

Negara Kelahiran: Guinea (mempunyai kerakyatan Perancis)

Merupakan abang kepada pemain tengah terkenal dunia, Paul Pogba. Florentin baru sahaja bergabung bersama ATK Mohun Bagan pada Jun lalu dengan kontrak sehingga tahun Mei 2024.

Sebelum ini, dia pernah beraksi bersama FC Sochaux, Saint-Etienne, CS Sedan, CS Sedan B (Perancis), Atlanta (Amerika Syarikat), Genclerbirligi Ankara (Turki). Memulakan kariernya bersama pasukan remaja Celta Vigo di Sepanyol dan kini dilaporkan bernilai 600k euro.

Sepertimana abang kepada Pogba, Brandan juga merupakan pemain ATK Mohun Bagan. Dia menyertai kelab ini pada Jun lalu. Sebelum ini pernah beraksi di Melbourne FC, Western United, Western Sydney (Australia), Seongnam FC, Gangwon FC (Korea) dan Melbourne Heart (Australia).

Untuk makluman semua, Brendan yang bernilai 350k euro ini pernah menjulang trofi Liga Juara-Juara AFC (ACL) bersama Western Sydney Wanderers pada musim 2013/14. Selain itu, dia turut mempunyai pengalaman menyarung jersi skuad kebangsaan Australia B-20 dan B-17.

Nama pemain ini pastinya tidak begitu asing buat penyokong bola sepak Malaysia. Sekitar sedekad yang lalu, Dimitri pernah hadir dalam kancah bola sepak tanah air dengan menyertai Kelantan FA.

Petratos baru sahaja menyertai ATK Mohun Bagan bermula Julai lalu. Mempunyai 3 penampilan bersama skuad kebangsaan Australia dan nilai semasanya adalah 750k euro. Antara koleksi piala yang pernah dijulangnya ialah trofi kejuaraan Liga Australia dan Piala FA Korea.


Indonesia Masters: Pearly-Thinaah Bertarung 91 Minit Sebelum Singkir Naib Juara Korea Masters

Beregu wanita No.1 negara, Pearly Tan dan Thinaah Muralitharan terpaksa melalui pertarungan panjang sebelum dapat menumpaskan lawannya, Baek Ha-na dan Lee Yu-lim di Pusingan 16 saingan Indonesia Masters 2022.

Dalam perlawanan tersebut, Pearly-Thinaah yang menghuni ranking ke-10 dunia terlebih dahulu mengalami kekalahan di set pertama dengan skor 21-23 kepada pasangan naib juara Korea Masters 2022 itu.

Bagaimanapun, mereka berhasil bangkit memenangi set kedua kedua dengan skor 21-17 sekaligus mengheret pasangan yang menduduki tangga ke-49 dunia itu ke set penentuan.

DAIHATSU Indonesia Masters 2022WD – Round of 16               🇲🇾Pearly TAN🏅21 21 21 🇲🇾Muralitharan THINAAH🏅23 17 15 🇰🇷Ha Na BAEK               🇰🇷Yu Lim LEE

🕗 in 91 minutes https://t.co/B5nPC5ZkWO

— BWFScore (@BWFScore) June 9, 2022

Pearly-Thinaah memastikan tiket kemaraan ke peringkat suku akhir menjadi milik mereka setelah berjaya meneruskan momentum kemenangan di set penentuan dengan skor 21-15.

Sebagai rekod, pertemuan antara kedua-dua pasangan ini berlangsung dalam tempoh masa 91 minit atau sekitar satu jam dan setengah di atas Gelanggang 3 di Istora Senayan, Jakarta pada hari ini.

Sementara itu, di peringkat suku akhir, Pearly-Thinaah bakal berhadapan samada beregu Indonesia, Anisanaya Kamila-Az Zahra Ditya (ranking 315) atau pemain Thailand merangkap pilihan keempat kejohanan, Jongkolphan Kititharakul-Rawinda Prajongjai (ranking kelapan).

Featured Image: Badminton Association of Thailand


Barcelona Beli £105 Juta, Aston Villa Bayar £17 Juta Untuk Ikat Coutinho Secara Tetap

Kelab bimbingan Steven Gerrard, Aston Villa mengumumkan mengikat khidmat pemain tengah kelahiran Brazil, Philippe Coutinho secara tetap sehingga tahun 2026.

Sebelum ini, Aston Villa mendapatkan Coutinho pada Januari lalu secara pinjaman daripada FC Barcelona.

Namun begitu, untuk mengikatnya secara tetap, skuad The Claret and Blue mengeluarkan belanja sebanyak £17 juta bagi menebus kontraknya yang masih berbaki selama setahun bersama skuad The Catalan, lapor The Athletic.

Philippe Coutinho is here to stay. 😍 pic.twitter.com/FnIjvz3rwz

— Aston Villa (@AVFCOfficial) May 12, 2022

Pada masa yang sama, Barcelona turut memasukkan klausa pembelian sebanyak 50% ke atas penjualan Coutinho di masa hadapan.

Selain itu, difahamkan pemain berusia 29 tahun itu turut menerima potongan gaji agar bersesuaian dengan struktur gaji Aston Villa.

Gerrard menyifatkan ikatan Coutinho secara tetap adalah sesuatu yang amat bijak buat Aston Villa. Dia menjadi model ikutan dan memberikan impak sejak kedatangannya.

Untuk makluman semua, sejak bersama Aston Villa awal tahun ini, Coutinho telah membuat 16 penampilan serta menjaringkan empat gol. Tidak dilupakan, dia turut mencipta tiga “assists” yang membantu Aston Villa menghuni tangga pertengahan Liga Perdana Inggeris (EPL) ketika ini.

Coutinho pernah mencuri tumpuan peminat bola sepak dunia menerusi yuran perpindahan mega ke Barcelona daripada Liverpool yang berjumlah £105 juta pada tahun 2018.

Sepanjang bersama Barcelona, Coutinho turut pernah dipinjamkan kepada gergasi Jerman, Bayern Munich selama semusim dimana dia berhasil meraih kejuaraan Bundesliga, Piala Jerman serta tofi Liga Juara-Juara UEFA (UCL).


Saya Tidak Dihubungi Mana-Mana Pihak Daripada JDT – Suhaimi Husin

Penjaga gol Terengganu FC, Mohd Suhaimi Husin menafikan dirinya akan menyertai skuad juara Liga Super, Johor Darul Ta’zim (JDT) pada musim hadapan.

Bukan sahaja menafikan perkara itu malahan Suhaimi turut mendedahkan dirinya tidak pernah dihubungi oleh mana-mana wakil daripada skuad Harimau Selatan tersebut.

Tambahan pula, pemain berusia 27 tahun ini turut mengumumkan kekal beraksi bersama skuad ‘Black and White’ serta meletakkan sasaran untuk membantu Terengganu beraksi dengan lebih cemerlang dalam saingan Liga Malaysia 2022.

🎥SHORT CLIP : Some of Suhaimi Heroic Saves 🔥#TerengganuFC #WeBleedBlackandWhite #WinBackMission #TFCTV pic.twitter.com/5GLOD4TyHC

“Setakat ini saya tidak dihubungi mana-mana pihak daripada JDT. Lagi pun saya sudah menandatangani kontrak bersama TFC. Tapi jika ada tawaran saya sedia timbang kerana bukan mudah untuk beraksi bersama skuad gergasi Liga Malaysia itu.

“Tapi jika tidak ada, fokus saya sudah pasti untuk membantu Terengganu FC memperbaiki kedudukan dalam saingan Liga Super dan Piala Malaysia selain Piala FA serta mengintai peluang beraksi dalam saingan Piala AFC 2023,” katanya seperti dipetik daripada portal akbar Berita Harian.

Untuk makluman semua, Suhaimi merupakan penjaga gol bagi skuad simpanan, Terengganu II. Namun, ekoran kecederaan posterior crucial ligament (PCL) yang menimpa Rahadiazli Rahalim selaku penjaga gol skuad utama, nama Suhaimi menjadi pilihan barisan kejurulatihan untuk menjaga gawang Terengganu sepanjang musim 2021.

SUHAIMI HUSIN memutuskan untuk kekal bersama Terengganu FC bagi musim 2022! #TOGETHER WE BLEED BLACK AND WHITE!#TerengganuFC#WeBleedBlackAndWhite#WinBackMission pic.twitter.com/ZqQaCJ2ehu

Peluang dan kepercayaan yang diberikan itu dibalas dengan persembahan yang cukup baik oleh Suhaimi sepanjang saingan Liga Malaysia 2021 sehinggakan pernah mendapat reaksi pujian oleh pemilik JDT, Tunku Ismail ibni Sultan Ibrahim.

Walaupun tidak menarik minat JDT, dalam laporan yang sama, Suhaimi mendedahkan dia mendapat tawaran daripada beberapa pasukan lain yang beraksi di kancah Liga Super yang mahukan khidmatnya.

Akan tetapi tawaran-tawaran tersebut terpaksa ditolaknya kerana telah bersetuju untuk kekal bersama Terengganu.


TRW Kelantan FC Bakal Lancar Jersi Khas – Zamburger Hiasi Ruangan Penaja Utama

TRW Kelantan FC bakal membuat pelancaran jersi ‘Special Limited Edition’ untuk mengharungi baki saingan Liga Premier 2020 dalam masa terdekat.

Perkara itu diumumkan oleh pemiliknya, Norizam Tukiman menerusi laman sosialnya, Zamsaham.

Berdasarkan sebuah foto yang muat naik di laman sosial tersebut, jersi edisi khas itu hadir dalam dua warna iaitu merah dan hitam dengan rekaan yang ringkas dan kemas.

Pastinya warna merah – warna tradisi bagi pasukan bola sepak Kelantan – akan digunakan untuk perlawanan di halaman sendiri (Home). Manakala warna hitam pula untuk kegunaan di tempat lawan (Away).

Sementara itu, di bahagian hadapan jersi tersebut, ianya dihiasi dengan logo Zamburger. Dapat diperhatikan juga, di bahagian lengan kanan, tersemat logo Zamsaham.

Lebih menarik, jersi tersebut dibuat oleh syarikat pakaian sukan tempatan iaitu Fitech Fitwear.

Untuk pengetahuan semua, Fitech merupakan syarikat yang sama menyediakan jersi ketiga (3rd Kit) buat sebuah pasukan yang bersaing di CIMB Liga Super 2020, UITM FC.

Dalam makluman yang sama, Norizam menerusi hantaran di laman sosial tersebut menjanjikan kepada penyokong TRW Kelantan FC bahawa persiapan untuk saingan musim 2021 kelak lebih baik.


Orleans Masters: Beregu Baharu Roy King-Mei Xing Berhasil Lolos Ke Suku Akhir

Gandingan beregu campuran baharu, Yap Roy King dan Teoh Mei Xing meneruskan rentak kecemerlangan apabila berhasil meloloskan diri ke peringkat suku akhir dalam saingan Orleans Masters 2022.

Mereka digandingkan bermula minggu ini berjaya mara dengan menyingkirkan beregu dari negara jiran tetangga, Singapura, Andy Kwek dan Jin Yujia yang berada di ranking ke-463 dunia pada Pusingan 16.

Kemenangan itu dicapai dengan mengharungi tiga set pertarungan yang berkesudahan dengan skor 21-17, 15-21 dan 21-18 dalam tempoh masa menghampiri satu jam permainan di Gelanggang 4, sebentar tadi.

Dengan kemenangan ini, Roy King-Mei Xing bakal bakal menghadapi saingan daripada beregu campuran India, Ishaan Bhatnagar dan Tanisha Crasto yang menghuni ranking ke-60 dunia pada peringkat suku akhir kelak.

Untuk makluman, beregu India yang diletakkan sebagai pilihan ketujuh untuk menjuarai kejohanan ini mara ke peringkat suku akhir dengan menumpaskan beregu campuran Belanda, Ties van der Lecq dan Debora Jille secara ‘straight set’ 21-18 dan 22-20.

Featured Image: Badminton Association of Malaysia


SSI Dipilih Sebagai Venue Perlawanan Akhir Piala FA 2023

Laman keramat Johor Darul Ta’zim (JDT), Stadium Sultan Ibrahim (SSI) telah dipilih sebagai lokasi rasmi perlawanan akhir Piala FA 2023 yang bakal dilangsungkan pada Julai nanti.

Pengumuman tersebut hadir menerusi kenyataan oleh badan penganjur liga, Malaysia Football League (MFL) dan dikongsikan melalui laman sesawang serta pelbagai media sosial rasmi mereka.

Keputusan tersebut diambil selepas mempertimbangkan keadaan semasa Stadium Nasional Bukit Jalil (SNBJ) yang masih dalam proses penambahbaikan sehingga Oktober ini.

MFL mengesahkan hanya menerima bidaan daripada kelab Johor Darul Ta’zim (JDT) untuk menjadikan Stadium Sultan Ibrahim (SSI) sebagai venue Perlawanan Akhir Piala FA 2023 selepas proses bidaan ditutup pada (24 Mei 2023) jam 5.00 petang.#PialaFA2023 #DemiLigaKita

— Malaysian Football League (@MFL_MY) June 1, 2023

Selain itu, hanya JDT sahaja yang mengemukakan permohonan yang mana menyaksikan tiada sebarang bidaan mahupun permohonan lanjutan tempoh bidaan yang dibuka sejak 19 Mei sehingga 24 Mei yang lalu daripada mana-mana kelab lain.

Sebagai tambahan, sebanyak 11 bidang pematuhan utama telah ditetapkan MFL yang perlu dipatuhi kelab dan venue perlawanan yang hendak dinamakan seperti yang termaktub di dalam Manual Liga Malaysia 2023.

Untuk makluman semua, perlawanan akhir Piala FA 2023 telah dijadualkan berlangsung pada 22 Julai dengan kejohanan tersebut kini memasuki peringkat separuh akhir melibatkan empat pasukan iaitu JDT, Terengganu FC, Kuala Lumpur City (KL City) FC dan Selangor FC.

Featured Image: Johor Southern Tigers


Video: ‘Throwback’ Nyanyian Ekor Pada Ketinggian 35,000 Kaki Di Dalam Pesawat Menuju ke Hanoi

Kelompok penyokong tegar skuad bola sepak kebangsaan, Ultras Malaya atau ‘Ekor’ terkenal akan ‘perangainya’ yang suka mengekori dan menghadirkan diri untuk menyaksikan skuad Harimau Malaya bermain tanpa mengira masa dan lokasi.

Selain daripada turun menyaksikan permainan, mereka juga dikenali dengan kelompok penonton yang seringkali menyanyikan lagu atau ‘chanting’ dengan penuh bersemangat di dalam stadium bagi memberikan sokongan kepada 11 orang pemain yang menyarung jersi Malaysia beraksi di atas padang.

Antara ‘chant’ yang sering dinyanyikan dan dilaungkan oleh Ultras Malaya ialah Ekor Harimau Sejati, Bangkit Bersama, Berjuanglah Pahlawanku, Berikan Kemenangan termasuk nyanyian lagu patriotik, Inilah Barisan Kita.

Sekitar tiga tahun yang lalu, tular sebuah video Ultras Malaya menyanyikan lagu Ekor Harimau Sejati semasa berada di dalam pesawat yang sedang terbang di paras 35,000 kaki menuju ke Hanoi.

Ketika itu mereka sedang dalam perjalanan untuk hadir memberikan sokongan kepada skuad Harimau Malaya yang dijadualkan bertemu Vietnam pada aksi timbal balik kedua saingan Piala AFF 2018 di Stadium My Dinh.

Difahamkan permintaan untuk menyanyikan ‘chant’ tersebut datangnya daripada krew penerbangan AirAsia sendiri untuk memeriahkan seketika suasana penerbangan mereka. Malahan ‘mood’ para penyokong pada ketika itu cukup positif setelah Harimau Malaya berhasil mengikat Vietnam 2-2 pada aksi timbal balik pertama di Stadium Nasional Bukit Jalil.

Bagaimanapun, dengan pandemik covid-19 dan sekatan pergerakan pada ketika ini, satu kesedihan buat ‘ekor’ dan seluruh penyokong dari Malaysia tidak dapat terbang untuk menyaksikan dan memberikan sokongan kepada skuad Harimau Malaya menentang lawan yang sama di Stadium Al Maktoum, tengah malam nanti.

Pilot request tadi kena kasi juga sikit. Mengantuk tahu mengantuk? Semoga kita beroleh kemenangan di bumi Vietnam ini! Ayuh harimau malaya! @ultrasmalaya07 @AirAsia pic.twitter.com/VUV1kHIzv7

Meskipun tanpa ‘Ekor Harimau Sejati’ di Stadium Al Maktoum, seluruh penyokong pastinya sentiasa berada di belakang skuad Harimau Selatan dan mengharapkan para pemain dapat melakar keputusan yang positif pada tengah malam nanti.


Juara Dunia Empat Kali, Itali Tampil Logo Baharu – Lebih Ringkas & Kemas

Pasukan yang pernah menjuarai Piala Dunia sebanyak empat kali, Itali menampilkan logo baharu yang tampak lebih ringkas dan kemas buat skuad bola sepak kebangsaannya.

Persekutuan Bola Sepak Itali (FIGC) mempersembahkan logo baharu itu menerusi satu video 3-dimensi (3-D) berdurasi 45 saat di pelbagai platform media sosialnya.

Logo baharu skuad berjulukan Azzurri ini masih menggunakan rekaan berbentuk perisai dengan disematkan empat bintang di atasnya yang melambangkan kejuaraan Piala Dunia yang dirangkul sebanyak empat kali.

The badge in 3D accompanied by the new sound identity of the Italian National Football Teams 🇮🇹

𝘊𝘳𝘦𝘢𝘵𝘦𝘥 𝘣𝘺 𝘦𝘮𝘰𝘵𝘪𝘰𝘯𝘴.#Azzurri #Azzurre #VivoAzzurro pic.twitter.com/4RC39bPBIV

— Italy ⭐⭐⭐⭐ (@Azzurri_En) January 2, 2023

Kemudiannya, perisai itu dihiasi dengan tiga warna tradisi hijau, putih dan merah yang juga melambangkan benderanya serta tulisan “ITALIA”  dan “FIGC”.

Berdasarkan pengamatan, perbezaan ketara antara logo baharu dan lama yang dilancarkan pada tahun 2017 hanya tertumpu kepada perubahan bentuk perisai serta tiga garisan yang membaluti tulisan “FIGC” dihilangkan.

Difahamkan, penggunaan logo baharu ini akan mula kelihatan pada jersi skuad kebangsaan Itali ketika beraksi di perlawanan akhir Liga Negara-Negara UEFA pada Jun kelak serta kelayakan EURO 2024 yang akan bermula pada Mac nanti.


Ranking BWF: Juara Terbuka Scotland, Tze Yong Memasuki Kelompok 60 Pemain Terbaik Dunia

Pemain badminton perseorangan lelaki muda negara, Ng Tze Yong terus mencatatkan peningkatan dalam kedudukan ranking dunia.

Menerusi kemaskini terbaru oleh Persekutuan Badminton Dunia (BWF) hari ini, kejayaan pemain berusia 21 tahun ini menjuarai kejohanan Terbuka Scotland 2021 berhasil melonjakkan kedudukan ranking dunianya sebanyak 3 anak tangga.

Baca: Tze Yong Muncul Juara Terbuka Scotland, Trofi Ketiga Untuk Tahun 2021

Lonjakan sebanyak 3 anak tangga itu membolehkan Tze Yong meletakkan dirinya dalam kalangan kelompok 60 pemain perseorangan lelaki terbaik dunia, pada minggu ini.

Sebagai rekod, ini merupakan ranking terbaik pernah dicapai oleh Tze Yong dalam karier profesionalnya setakat ini.

Sementara itu, naib juara Terbuka Scotland, Soong Joo Ven turut mencatatkan peningkatan iaitu sebanyak 4 anak tangga dan kini menghuni tangga ke-69 dunia.

Manakala, seorang lagi pemain muda negara, Aidil Sholeh yang mara sehingga ke peringkat separuh akhir kejohanan yang sama berhasil menduduki ranking ke-110 dunia selepas mencatatkan peningkatan sebanyak 13 anak tangga.

Untuk makluman semua, Tze Yong, Joo Ven dan Aidil berpeluang untuk meningkatkan lagi kedudukan ranking masing-masing dengan mara sejauh mungkin dalam kejohanan seterusnya iaitu Cabaran Antarabangsa Wales 2021.

Kejohanan ini akan bermula 1 hingga 4 Disember di Sport Wales National Centre, Cardiff.


Schalke 04 Buang Logo Penaja Utama, GAZPROM Ekoran Konflik Rusia-Ukraine

Kelab bola sepak berpangkalan di Jerman, Schalke 04 membuat keputusan untuk membuang logo syarikat tenaga milik negara Rusia, Gazprom yang tertera di hadapan jersinya ekoran konflik Rusia-Ukraine.

Keputusan kelab yang beraksi dalam kancah Bundesliga 2 ini dimaklumkan menerusi pelbagai platform media sosialnya sejurus pengumuman ‘operasi tentera’ oleh Presiden Rusia, Vladimir Putin di Ukraine, semalam.

ℹ Following recent developments, FC Schalke 04 have decided to remove the logo of main sponsor GAZPROM from the club's shirts. It will be replaced by lettering reading ‘Schalke 04’ instead.#S04 pic.twitter.com/9kpJLRzTQ7

“FC Schalke 04 memutuskan untuk membuang logo penaja utama GAZPROM daripada jersi. Keputusan ini dibuat selepas perbincangan dengan GAZPROM Jerman. Sebaliknya, ia akan digantikan dengan perkataan ‘Schalke 04’.” tulis kenyataan kelab.

Baca: Konflik Rusia-Ukraine, Cetus Lonjakan 5% Harga Minyak Dunia

Bagaimanapun, Schalke 04 tidak menyatakan samada tindakan ini akan menjejaskan atau memberikan impak yang besar terhadap keadaan kewangannya.

Untuk makluman semua, kelab yang mendapat julukan Die Königsblauen (The Royal Blues) ini mendapat tajaan daripada Gazprom sekitar 15 tahun sejak tahun 2007.

Sebagai tambahan, selain daripada Schalke 04, Gazprom turut menaja kelab-kelab eropah lain seperti FC Zenit atau Zenit St. Petersburg (Rusia) dan Red Star Belgrade (Serbia).

Selain itu, Gazprom turut menaja saingan bola sepak eropah, Liga Juara-Juara UEFA, Piala Super UEFA dan UEFA National Team Football.

Featured Image: FC Schalke 04


Kejohanan Dunia BWF: Yew Sin-Ee Yi Diberikan Tentangan Sengit Oleh Beregu India Sebelum Ke Suku Akhir

Pasangan beregu lelaki bebas (independent) negara, Ong Yew Sin dan Teo Ee Yi terpaksa melalui perlawanan yang sengit sebelum meneruskan kemaraan ke peringkat suku akhir di Kejohanan Dunia BWF 2021.

Tentangan sengit itu diberikan oleh beregu India yang menghuni ranking ke-9 dunia, Satwiksairaj Rankireddy dan Chirag Shetty pada Pusingan 16, sebentar tadi.

TotalEnergies BWF World Championships 2021MD – Round of 16               🇲🇾Yew Sin ONG🏅22 18 21 🇲🇾Ee Yi TEO🏅20 21 15 🇮🇳Satwiksairaj RANKIREDDY               🇮🇳Chirag SHETTY🕗 in 68 minutes https://t.co/8U1vVaRCb4

Bagaimanapun, Yew Sin dan Ee Yi yang menduduki ranking ke-12 dunia berjaya mengatasi pasangan ini dengan keputusan 22-20, 18-21 dan 21-15 dalam masa 68 minit.

Sementara itu, di peringkat suku akhir, mereka akan menantikan cabaran samada daripada beregu Taiwan, Lee Yang dan Wang Chi-lin (ranking ke-4 dunia) atau beregu Malaysia, Goh Sze Fei dan Nur Izzuddin (ranking ke-18 dunia) yang akan beraksi selepas ini.

Featured Image: Badminton Photo / Badminton Association of Malaysia


Rasmi: TNB Liga Hoki Remaja Malaysia Lelaki & Wanita Bermula 26 November

Konfederasi Hoki Malaysia (MHC) mengumumkan saingan TNB Liga Hoki Remaja Malaysia (TNB MJHL) 2021 bagi kategori lelaki dan wanita akan bermula pada 26 November sehingga 2 Januari 2022.

Pengumuman penetapan tarikh kejohanan tersebut diumumkan oleh Jawatankuasa Pertandingan menerusi pengerusinya, Dato’ Sri Dr. Anil Jeet Singh dalam satu hantaran video yang dimuat naik di laman media sosial rasmi MHC, hari ini.

Sementara itu, beliau turut memaklumkan saingan Kejohanan Piala Tun Abdul Razak 2021 akan bermula pada 10 November sehingga 20 November ini.

Dua Kejohanan Domestik Temui Peminat Hujung Tahun IniJawatankuasa Pertandingan KHM menetapkan tarikh Piala Tun Abdul Razak 2021 pada 10 hingga 20 Nov. 2021 dan TNB Liga Hoki Remaja Malaysia 2021, Lelaki dan Wanita pada 26 Nov. 2021 hingga 2 Jan. 2022.https://t.co/KEyCbx80bQ

“Pada 25 Julai 2021, kami akan mengadakan perbincangan yang lebih terperinci untuk menetapkan di mana venue bagi kedua-dua kejohanan, SOP yang perlu dipatuhi serta langkah yang terbaik untuk semua pihak, kerana penganjuran kejohanan TNB MJHL 2021 khususnya akan membabitkan remaja yang masih bersekolah.

“Jika sebelum ini penganjuran TNB MJHL membabitkan pemain di bawah 19 tahun, namun bagi tahun ini kami menaikkan had umur kepada 21 tahun ke bawah.

“Kami juga ada menerima cadangan untuk menaikkan sedikit lagi had umur penyertaan pemain bagi TNB MJHL 2021 namun ianya masih dalam perbincangan tetapi apa yang pasti kejohanan akan dianjurkan mengikut tarikh yang telah ditetapkan,” jelas Dato’ Sri Dr. Anil Jeet Singh.

Artikel Berkaitan: Liga Hoki Remaja Platform Untuk Pilih Pemain Sertai Piala Dunia 2023

Penganjuran TNB MJHL 2021 akan menyaksikan dua divisyen dipertandingkan bagi kategori lelaki sementara wanita kekal dengan satu divisyen.

Setakat ini, MHC telah menerima 10 penyertaan daripada divisyen satu dan 14 penyertaan pasukan divisyen dua bagi kategori lelaki, manakala bagi kategori wanita pula sebanyak 14 pasukan telah menghantar penyertaan.

Untuk makluman, ekoran penularan Pandemik Covid-19, Kejohanan TNB MJHL pada tahun lalu dibatalkan.

Sementara itu, Kejohanan Piala Tun Abdul Razak 2020 pula dilangsungkan dengan jayanya tanpa menyebabkan sebarang jangkitan Covid-19 dikalangan pemain dan pegawai ataupun menyebabkan wujudnya sebarang kluster melibatkan kejohanan tersebut.

Featured Image: Malaysian Hockey Confederation


Terbuka Croatia: Justin Hoh Raih Kejuaraan Senior Kedua Untuk Tahun 2022

Perseorangan lelaki muda negara, Justin Hoh berhasil menambahkan koleksi kejuaraan peringkat seniornya pada tahun ini dengan memenangi saingan Terbuka Croatia 2022 – saingan Future Series BWF.

Pemain berusia 18 tahun ini merangkul kejuaraan berkenaan selepas berjaya menumpaskan lawannya yang merupakan pemain Vietnam, Nguyen Hai Dang dalam perlawanan akhir, semalam.

Dalam perlawanan terbabit, Justin menumpaskan pemain yang berada di ranking ke-296 dunia itu menerusi tiga set permainan yang berkesudahan dengan skor 21-15, 16-21 dan 21-18 dalam tempoh masa sekitar 1 jam dan 20 minit permainan.

Untuk makluman, sebelum bergelar juara bagi kejohanan ini, anak didik Datuk Misbun Sidek ini terlebih dahulu terpaksa mengharungi 8 perlawanan bermula daripada Peringkat Kelayakan Pusingan 128 sebelum melangkah ke perlawanan akhir.

Sebagai rekod, ini merupakan kejuaraan kedua peringkat senior yang dimenanginya pada tahun ini. Minggu lalu, Justin merangkul kejuaraan sulungnya dengan memenangi Saingan Antarabangsa Bonn 2022 di Jerman yang juga berstatus Future Series BWF.

Featured Image: Badminton Association of Malaysia


Piala Thomas: Zii Jia Balas Dendam Kekalahan Kepada Lakshya Di All England

Bulan Mac lalu, perseorangan lelaki No.1 negara, Lee Zii Jia disingkirkan oleh pemain India, Lakshya Sen pada peringkat separuh akhir Kejohanan Badminton Terbuka Seluruh England 2022.

Namun begitu, pemain kelahiran Alor Setar ini berhasil membalas dendam kekalahan tersebut pada pertarungan pertama antara Malaysia dan India menentang pemain yang sama di peringkat suku akhir Piala Thomas 2022, sebentar tadi.

Dalam perlawanan tersebut, Zii Jia yang berada di ranking keenam dunia meraih kemenangan ke atas Lakshya (ranking ke-9) secara “straight set” dengan skor 23-21 dan 21-9 dalam tempoh masa 46 minit permainan.

TotalEnergies BWF Thomas and Uber Cup Finals 2022

23 21 🇲🇾Zii Jia LEE🏅21  9  🇮🇳Lakshya SEN

🕗 in 46 minutes https://t.co/YQ5yS08LKq

— BWFScore (@BWFScore) May 12, 2022

Kemenangan ini sekaligus memberikan mata pertama buat skuad Malaysia dan memberikan skuad lelaki negara mendahului 1-0 ke atas India buat masa ini.

Lebih manis, ini merupakan kemenangan sulung Zii Jia ke atas pemain berusia 20 tahun ini di sebarang kejohanan antarabangsa. Sebelum ini, Zii Jia pernah berentap sebanyak dua kali menentang dan kedua-duanya dimenangi oleh Lakshya.

Perlawanan seterusnya bersambung dengan gandingan Goh Sze Fei dan Nur Izzuddin turun menentang Satwiksairaj Rankireddy dan Chirag Shetty.


Son Jadi Pemain Asia Pertama Menang Kasut Emas EPL – Tanpa Sebarang Gol Penalti

Pemain skuad kebangsaan Republik Korea, Son Heung-min mencipta sejarah selaku pemain asia pertama memenangi Anugerah Kasut Emas Liga Perdana Inggeris (EPL).

Anugerah itu dirangkul selepas menjaringkan 23 gol untuk kelabnya, Tottenham Hotspur bagi saingan musim 2021/22. Lebih menarik, kesemua jaringan yang direkodkan pemain berusia 29 tahun ini terhasil tanpa sebarang gol berpunca daripada sepakan penalti.

Introducing your 2021/22 #PL Castrol Golden Boot winners…

👏 @MoSalah 🤝 @Sonny7 👏 pic.twitter.com/lXhsQoUeHF

— Premier League (@premierleague) May 22, 2022

Namun begitu gelaran penjaring terbanyak EPL itu terpaksa dikongsi bersama-sama penyerang Liverpool, Mohamed Salah yang turut mengumpul 23 gol musim ini. Akan tetapi, lima daripada jaringan dihasilkan penyerang skuad kebangsaan Mesir ini disumbangkan menerusi sepakan penalti.

Untuk makluman semua, Son merupakan pemain Spurs ketiga muncul selaku penjaring terbanyak dalam sejarah sejak EPL diperkenalkan musim 1992/93. Sebelum ini, dua pemain yang merangkul anugerah yang sama ialah Teddy Sheringham (1992/93) dan Harry Kane (2015/16, 2016/15 dan 2020/21).

Sebagai tambahan, Son telah menjaringkan 131 gol dalam kesemua pertandingan sejak menyertai Spurs bermula musim 2015/16. Selain itu, dia turut menyumbang 74 bantuan gol kepada rakan sepasukan serta merekodkan 325 penampilan secara keseluruhan.


MFL Dapat Tajaan Origina – Pek Minuman Sedia Untuk Minum Sehingga Hujung 2023

Pengelola saingan bola sepak tempatan, Malaysian Football League (MFL) mengumumkan mendapat satu penajaan baharu daripada sebuah jenama minuman tempatan.

Ia hadir daripada sebuah jenama pek minuman sedia untuk minum (ready-to-drink) iaitu Origina yang mula diasaskan pada tahun 2013.

Dalam satu majlis rasmi antara MFL dan Origina di Hotel Le Meridien yang berlangsung pada hari ini, dimaklumkan, kedua-duanya mengikat perjanjian penajaan sehingga penghujung tahun 2023.

Bagaimanapun, jumlah penajaan daripada Origina kepada MFL tidak didedahkan kepada umum.

Selaras dengan makluman ini, Origina turut diangkat sebagai Rakan Rasmi Minuman Jus & Susu MFL bermula dari saat ini.

Perkara ini membenarkan syarikat jenama air minuman yang diketuai oleh Fatin Diana selaku Ketua Pegawai Eksekutifnya melakukan pelbagai aktiviti pengaktifan jenama di venue-venue perlawanan liga tempatan bermula saingan Piala Malaysia kelak.

Untuk makluman,  di bawah jenama Origina, mereka mempunyai 10 pilihan perisa yang terdiri daripada berasaskan jus, susu, kopi serta air beralkali.

Sehingga kini, ianya telah diedarkan di sekitar 20,000 kedai di seluruh Malaysia serta beberapa tempat di rantau asia tenggara.


All England 2022: Liew Daren Lepasi Halangan Pertama, Berkemungkinan Lawan Pemain No.4 Dunia Di Pusingan 16

Perseorangan lelaki senior negara, Liew Daren menjadi pemain Malaysia pertama yang mengesahkan tempat ke Pusingan 16 dalam Kejohanan Badminton Terbuka Seluruh England (All England) 2022.

Pemain bebas (independent) yang berusia 34 tahun ini mara selepas menundukkan lawannya, pemain Perancis, Toma Junior Popov dengan mudah di Pusingan 32 yang baru sahaja tamat di Gelanggang 2, Utilita Arena Birmingham, sebentar tadi.

YONEX All England Open Badminton Championships 2022MS – Round of 3221 21 🇲🇾Daren LIEW🏅15 19 🇫🇷Toma Junior POPOV🕗 in 39 minutes https://t.co/j7veNj34ll

Daren yang menghuni ranking ke-37 menumpaskan pemain berusia 23 tahun itu secara ‘straight set’ dengan keputusan 21-15 dan 21-19 dalam tempoh masa 39 minit permainan.

Untuk rekod, kedua-dua pemain pernah bertemu sekali sebelum ini. Pertarungan itu berlangsung ketika di Terbuka Swiss 2019 dan ianya turut berpihak kepada Daren secara ‘straight set’.

Sementara itu, Daren yang mara ke peringkat seterusnya bakal membuat perhitungan samada dengan pemain Taiwan, Chou Tien Chen (ranking ke-4 dunia) atau pemain Indonesia, Shesar Hiren Rhustavito (ranking ke-23 dunia) di Pusingan 16 kelak.

Featured Image: Badminton Association of Malaysia


Kedah Mempunyai ‘Fan Base’ Besar, Peluang Lebarkan Sayap Perniagaan – Ahmad Shaizuan

Pada rabu lalu, Menteri Besar merangkap Presiden Persatuan Bolasepak Kedah (KFA), Muhammad Sanusi Md Noor mengumumkan sedia melepaskan saham Kelab Bola Sepak Kedah Darul Aman (KDA FC) yang dimiliki oleh Perbadanan Menteri Besar (MBI) kepada dua buah syarikat.

Dimaklumkan dua syarikat tersebut ialah Flumen Holdings dan Go Auto Group. Dilaporkan kedua-duanya bakal bergabung dan menubuhkan sebuah syarikat tujuan khas (SPV) bagi membeli dan memegang 80% saham tersebut dalam masa terdekat.

Pengasas dan Pengerusi Eksekutif Kumpulan Flumen Holdings, Ahmad Shaizuan Kamaruzzaman berkata, keputusan ahli lembaga pengarah daripada kedua-dua syarikat untuk memiliki saham tersebut bukanlah atas faktor minat dan fanatik terhadap skuad Hijau Kuning semata-mata.

Walaupun dirinya sendiri merupakan penyokong tegar pasukan Kedah sejak tahun 1980-an lagi, pihak mereka telah membuat penilaian dan pertimbangan berdasarkan pelbagai faktor sebelum bersependapat membuat keputusan untuk melabur bagi memiliki saham pasukan KDA FC.

“(Antaranya) pasukan Kedah merupakan sebuah pasukan yang mempunyai fan base yang besar. Dari (segi) bisnes itu sendiri memang kita berminat lebih-lebih lagi kami (khususnya Go Auto Group) terlibat dalam bidang automotif.

“Ini merupakan sebuah pelaburan daripada sebuah syarikat yang melihat satu peluang perniagaan untuk melebarkan sayap kami.” katanya ketika dihubungi oleh Sukanz, semalam.

Tambahnya lagi, kolaborasi di antara kedua-dua syarikat ini bukanlah sesuatu yang baharu termasuk idea untuk mengambil alih pasukan bola sepak Kedah.

Perkembangan baharu bola sepak tanah air telah menuntut setiap pasukan untuk menjalani proses penswastaan bagi memenuhi tuntutan daripada Persatuan Bolasepak Malaysia (FAM) dan Konfederasi Bola Sepak Asia (AFC).

Shaizuan melihat ini merupakan peluang besar buatnya selaku anak jati kelahiran Jitra, Kedah dan ahli perniagaan untuk menyumbang kepada kemajuan bola sepak dan negerinya sendiri.

Pada masa yang sama, beliau berpendapat, sesebuah pasukan bola sepak pada masa kini perlu dimiliki dan diuruskan oleh entiti swasta sekaligus dapat meringankan beban kewangan kerajaan negeri.

“Di atas dasar itu kami datang (untuk beli pegangan saham) disamping kita dapat memberi tambah nilai yang lebih baik (kepada pasukan). Contohnya, apabila pihak syarikat (swasta) mengambil alih, kita tidak mahu lagi timbul isu-isu seperti gaji yang tidak dibayar (dan sebagainya).

“Kita berpendapat pihak pemerintah (perlu menumpukan perhatian yang) lebih penting (kepada) menjaga kepentingan rakyat negeri kerana mereka dilantik untuk menjaga kepentingan rakyat.

“Sekarang ini bukan masanya lagi untuk kerajaan negeri menyelesaikan masalah bola sepak. Ini adalah masanya untuk bola sepak menyelesaikan masalah negeri.” terangnya lagi.

Wakil daripada kedua-dua syarikat yang diketuai oleh Shaizuan sendiri telah memberikan pembentangan pengambilalihan pasukan KDA FC dalam satu mesyuarat exco di Jitra, rabu lalu.

Dalam pembentangan itu juga, pihak mereka turut membentangkan perancangan untuk menjana pelaburan langsung ke negeri Kedah dengan jumlah yang dianggarkan sebanyak RM1.5 billion.

Proses mengambil alih saham KDA FC oleh kedua-dua syarikat ini masih belum muktamad namun Shaizuan berkeyakinan ianya dapat direalisasikan dalam masa terdekat.

Untuk makluman, Flumen Holdings merupakan sebuah syarikat yang mempunyai lima buah syarikat subsidiari iaitu Flumen Technologies, Flumen Resources, Flumen Tronics, Flumen Energy dan Flumen Marine.

Selain itu, syarikat yang berpangkalan di Kuala Lumpur ini turut mempunyai pelaburan dalam entiti perniagaan melibatkan produk kecantikan Mea Elegance Sdn Bhd, firma setiausaha syarikat CSQ Corporate Services dan sebuah institusi kewangan di Bangladesh.

Sementara itu, Go Auto Group pula sebuah syarikat yang ditubuhkan pada tahun 2013 yang memfokuskan kepada teras perniagaan dalam sektor automotif. Antara aktiviti-aktiviti perniagaan mereka adalah pengilangan, pemasangan kenderaan, penjualan dan pengedaran, servis selepas penjualan dan jualan alat ganti.


Gianni Infantino Kekal Sebagai Presiden FIFA Sehingga 2027

Persekutuan Persatuan Bola Sepak Dunia (FIFA) akan kekal di bawah teraju Gianni Infantino bagi penggal seterusnya dari tahun 2023 hingga 2027.

Perkembangan ini hadir selepas Gianni menang tanpa bertanding sebagai presiden badan induk sukan bola sepak dalam Kongres FIFA Ke-73 yang berlangsung di Kigali, Rwanda semalam.

Seusai dipilih semula sebagai Presiden FIFA, Infantino berasa rendah diri dan terharu dengan sokongan yang diberikan dan berjanji akan terus berkhidmat untuk FIFA, bola sepak di seluruh dunia serta 211 ahli gabungannya.

Untuk makluman, Infantino mula dilantik sebagai Presiden FIFA pada tahun 2016 menggantikan Joseph Blatter. Kemudiannya, dia terus memegang jawatan terbabit apabila dilantik semula sebagai presiden pada Kongres FIFA Ke-69 pada tahun 2019.

A post shared by FIFA (@fifa)

Featured Image: Football Association of Malaysia


Lee Zii Jia Raih Kejuaraan Sulung All England

Pemain badminton negara, Lee Zii Jia mencipta kejutan dengan menumpaskan juara bertahan, Viktor Axelsen untuk merangkul kejuaaran dalam kejohanan All England buat kali pertama dalam kariernya.

Pemain yang bakal menginjak usia 23 tahun pada penghujung bulan ini berjaya menumpaskan pemain Denmark itu dengan melakar kemenangan pada set pertama dan ketiga.

Pada set pertama, Zii Jia terpaksa bermandi peluh untuk menjinakkan lawannya sebelum melakarkan kemenangan dengan catatan mata 30-29.

Pada set seterusnya, Zii Jia gagal meneruskan momentumnya dan terpaksa akur tewas kepada Axelsen dengan catatan mata 20-22.

RESULTS: YONEX #AllEngland2021 Final #MAS 🇲🇾 Lee Zii Jia (6)  def. #DEN 🇩🇰 Viktor Axelsen (2) 30-29 20-22 21-9 pic.twitter.com/rV9Zf9gv6v

Set ketiga turut berlangsung dengan sengit pada permulaannya namun rentak Axelsen semakin longlai apabila Zii Jia meraih mata demi mata sebelum menamatkan set tersebut dengan catatan 20-9.

Kemenangan dua set tersebut sudah memadai untuk menobatkan Zii Jia sebagai juara perseorangan lelaki kejohanan All England 2021.

Selain itu, kemenangan ini pastinya mengubat kekecewaannya pada kejohanan All England 2020 apabila terkandas pada peringkat separuh akhir juga kepada Axelsen.

Untuk rekod, kali terakhir wakil Malaysia memenangi acara perseorangan lelaki dalam kejohanan All-England ada pada tahun 2017 menerusi bekas pemain negara, Lee Chong Wei.


Piala AFC: KL City Cipta Sejarah Muncul Juara Zon ASEAN

Gelaran juara zon ASEAN bagi saingan Piala AFC 2022 menjadi milik skuad berpangkalan ibu kota negara, Kuala Lumpur City FC (KL City).

Kejuaraan julung kalinya dalam sejarah pasukan mereka ini hadir selepas berjaya menumpaskan wakil Indonesia, PSM Makassar dalam perlawanan akhir zon ASEAN yang berlangsung pada hari ini.

Sambil disaksikan oleh penyokong sendiri di Stadium Bola Sepak Kuala Lumpur, Cheras, skuad kendalian Bojan Hodak mengesahkan status juara dengan merekodkan kemenangan 5-2 mengatasi skuad Juku Eja tersebut.

Lima jaringan oleh KL City hadir menerusi Romel Morales, Jordan Mintah dan Paulo Josue (2 gol) dan Hadin Azman pada minit 33’, 45+2’, 52’ (penalti), 84’ dan 90+4′ masing-masing.

⏰ FT | 🇲🇾 Kuala Lumpur City 5⃣-2⃣ PSM Makassar 🇮🇩

😃 Delight for the home fans as Kuala Lumpur City put on a show to secure their spot in the Inter-Zone Semi-Final!#AFCCup2022 | #KLCvPSM pic.twitter.com/lj6Q4Eegb5

— #AFCCup2022 (@AFCCup) August 24, 2022

Manakala dua jaringan pasukan pelawat pula disumbangkan oleh Yakob Sayuri dan Akbar Tanjung pada minit 58’ dan 63’ masing-masing.

Pada masa yang sama, dengan kemenangan yang diraih ini, KL City dapat meneruskan kemaraan ke peringkat separuh akhir antara zon menentang wakil India, ATK Mohun Bagan.

Bagaimanapun, badan induk bola sepak dunia, FIFA mengumumkan telah menggantung Persekutuan Bola Sepak Seluruh Indian (AIFF) dan perkara ini menyebabkan kelab bola sepaknya tidak boleh beraksi di pentas ini.

Bagaimanapun, setakat ini, tiada sebarang pengumuman rasmi berkenaan status ATK Mohun Bagan samada boleh meneruskan aksi atau tidak saingan Piala AFC ini.

Sekiranya tidak, KL City dapat melangkau peringkat separuh akhir ini dan terus melangkah ke peringkat akhir antara zon menentang samada wakil Uzbekistan, Sogdiana Jizzakh atau wakil Hong Kong, Eastern Sports Club.


Korea Masters: Gandingan Baharu Peng Soon-Ee Wei Atas Pasangan Joo Ven-Jin Wei

Pemain senior, Chan Peng Soon yang turun bersama gandingan baharunya, Toh Ee Wei berhasil mencipta kemenangan sulung dalam saingan Korea Masters 2022, sebuah kejohanan berstatus Jelajah Dunia Super 300 BWF.

Kemenangan itu diraih dengan menumpaskan beregu campuran senegara yang juga julung kalinya bergandingan bersama iaitu Soong Joo Ven dan Goh Jin Wei pada peringkat Pusingan 32.

Dalam perlawanan tersebut, Peng Soon-Ee Wei mencetak kemenangan secara ‘straight set’ 21-11 dan 22-20 dalam tempoh masa 30 minit permainan.

2022 Gwangju YONEX Korea MastersXD – Round of 32          🇲🇾Peng Soon CHAN🏅21 22 🇲🇾Ee Wei TOH🏅11 20 🇲🇾Joo Ven SOONG          🇲🇾Jin Wei GOH

🕗 in 30 minutes https://t.co/4Ta29Wp8KP

— BWFScore (@BWFScore) April 12, 2022

Dengan kemenangan tersebut, Peng Soon-Ee Wei berhasil mara ke Pusingan 16 dan menantinya mereka di peringkat tersebut adalah beregu China, Zhen Si Wei dan Zhang Shu Xian yang berjaya mengalahkan beregu tuan rumah, sebentar tadi.

2022 Gwangju YONEX Korea MastersXD – Round of 32          🇨🇳Si Wei ZHENG🏅21 21 🇨🇳Shu Xian ZHANG🏅 6  15 🇰🇷Kyung Hoon PARK          🇰🇷Yu Jung KIM

🕗 in 24 minutes https://t.co/bJgRVe18tm

— BWFScore (@BWFScore) April 12, 2022

Bercakap mengenai pemain muda, Jin Wei, ini bukanlah pertama kali dia beraksi dalam kategori beregu samada beregu wanita atau campuran.

Semasa zaman remajanya, Jin Wei pernah bergandingan bersama Thinaah Muralitharan, Lee Ying Ying, Pearly Tan dan Vlada Gingga (Moldova) dalam kategori beregu wanita. Manakala untuk beregu campuran pula, Jin Wei pernah membentuk gandingan bersama Tan Jinn Hwa dan Yap Roy King.

Sementara itu, Joo Ven pula pernah beraksi dalam kategori beregu lelaki dengan beberapa pemain seperti Soo Teck Zhi, Cheam June Wei, Nur Mohd Azriyn, Darren Isaac, Kim Gallichan dan Dede Ryan Philip semasa awal karier seniornya dan juga zaman remajanya.

Featured Image: Badminton Association of Malaysia


Paul Pogba Kembali Ke Juventus Dengan Jersi Bernombor 10

Pemain skuad kebangsaan Perancis, Paul Pogba kembali menyertai Juventus – pasukan yang beraksi dalam saingan Serie A – secara rasminya.

Pemain tengah berusia 29 tahun itu diperkenalkan semula sebagai pemain skuad Bianconeri menerusi makluman di laman sesawang rasmi dan pelbagai platform media sosial kelab itu, semalam.

Dalam satu video pengenalan, Pogba turut didedahkan diberikan jersi bernombor 10 – jersi yang disarungnya pada musim terakhir sebelum berpindah ke Manchester United – untuk digunakannya pada musim ini.

— Paul Pogba (@paulpogba) July 11, 2022

Baca: Pogba Diumumkan Sebagai Duta Platform Pelaburan Atas Talian Islamik, Wahed Invest

Untuk makluman semua, Pogba berhasil membuat 177 penampilan dan merekodkan 34 gol serta 40 “assist” semasa beraksi buat pertama kali bersama Juventus dari tahun 2012 hingga 2016.

Angka-angka tersebut telah membolehkannya menjulang beberapa gelaran bersama Juventus seperti empat kali juara Serie A, dua kali juara Coppa dan dua trofi Supercoppa Italiana.

Sebagai tambahan, Pogba kembali menyertai Juventus selepas kontraknya bersama Manchester United tamat pada 30 Jun lalu dan tidak dilanjutkan.

Ketika berada di fasa akhir kontraknya bersama skuad Red Devils, dia turut dikaitkan dengan gergasi Perancis, Paris Saint-Germain serta seteru setempat, Manchester City.


Gagal Ke Separuh Akhir Piala AFF, Tan Cheng Hoe Letak Jawatan

Persatuan Bola Sepak Malaysia (FAM) mengumumkan Tan Cheng Hoe membuat keputusan meletakkan jawatan sebagai ketua jurulatih skuad kebangsaan, pada hari ini.

Difahamkan, jurulatih berusia 53 tahun itu membuat keputusan tersebut ekoran gagal membimbing skuad Harimau Malaya ke peringkat separuh akhir Piala AFF 2020 di Singapura, baru-baru ini.

Menurut Setiausaha Agung FAM, Saifuddin Abu Bakar, selepas perbincangan antara Cheng Hoe dan FAM dilangsungkan, kedua-dua pihak bersetuju untuk ‘bercerai’ dengan persetujuan bersama.

Untuk rekod, Cheng Hoe telah berbakti bersama FAM selama 14 tahun dengan bermula sebagai penolong jurulatih skuad kebangsaan bawah 20 tahun (B-20), penolong jurulatih skuad kebangsaan bawah 23 tahun (B-23), penolong jurulatih skuad kebangsaan sebelum menjadi ketua jurulatih.

Antara kejayaan yang pernah disumbangkan oleh jurulatih kelahiran Alor Setar, Kedah kepada skuad kebangsaan adalah naib juara Piala AFF 2010 dan 2020.

Featured Image: Football Association of Malaysia


Terbuka Indonesia: Lee Zii Jia Lebarkan Kemenangan Ke Atas Pemain No.3 Thailand

Perseorangan lelaki No.1 negara, Lee Zii Jia berhasil melebarkan kemenangannya ke atas pemain Thailand, Sitthikom Thammasin kepada empat.

Zii Jia yang berada di ranking kelima mengesahkan kemenangan terbaru ke atas perseorangan lelaki No.3 Thailand itu selepas menumpaskannya di Pusingan 32, saingan Terbuka Indonesia 2022, sebentar tadi.

Dalam perlawanan tersebut Zii Jia berhasil merekodkan kemenangan Sitthikom secara “straight set” dengan skor 21-15 dan 21-14 dalam tempoh masa 41 minit permainan.

EAST VENTURES Indonesia Open 2022MS – Round of 3221 21 🇲🇾Zii Jia LEE🏅15 14 🇹🇭Sitthikom THAMMASIN

🕗 in 41 minutes https://t.co/FgbvZCOgNt

— BWFScore (@BWFScore) June 14, 2022

Kemenangan ini juga membolehkan Zii Jia melangkah ke Pusingan 16 dalam saingan berstatus Jelajah Dunia Super 1000 BWF.

Sebagai rekod, sebelum ini, Zii Jia merekodkan tiga kemenangan ke atas Sitthikom dalam saingan Indonesia Masters 2019, Malaysia Masters 2019 dan Korea Masters 2018.

Sementara itu, Zii Jia akan bertemu samada pemain Perancis, Thomas Rouxel (ranking ke-43) atau pemain India, Sameer Verma (ranking ke-30) di peringkat seterusnya, Pusingan 16.


Persembahan ‘Lemau’ Liverpool Punca Perisai Komuniti Terlucut Kepada Arsenal

Arsenal muncul juara Perisai Komuniti 2020/21 setelah menundukkan Liverpool dalam satu perlawanan yang berlangsung di Stadium Wembley, awal pagi tadi.

Dalam perlawanan tersebut, Arsenal kendalian Mikel Arteta bermain dengan sangat baik. Strategi yang dirancang Arteta juga dijalankan dengan baik oleh anak-anak buahnya.

Penyerang prolifik mereka pula, Pierre-Emerick Aubameyang berjaya menjaringkan gol superb seawal minit ke-12 untuk meletakkan mereka 1-0 di hadapan.

Jaringan tersebut membuatkan Liverpool tersentak namun mereka dilihat amat bergelut untuk mendapatkan rentak di atas padang sehingga tamat separuh masa pertama.

🖤 WAKANDA F̳O̳R̳E̳V̳E̳R̳ 🖤#CommunityShield | #ARSLIV pic.twitter.com/FRQLL7qiu9

Separuh masa kedua, Liverpool memperbaiki persembahan ‘lemau’ mereka namun Arsenal yang bertahan penuh berdisiplin berhasil mematahkan segala serangan-serangan yang dilancarkan oleh The Kop.

Ini memaksa pengendali mereka, Jurgen Klopp menukar strategi dan membuat pertukaran berganda dengan memasukkan Takumi Minamino dan Naby Keita sekitar minit ke-60.

Pertukaran tersebut memberikan sedikit peningkatan kepada corak permainan Liverpool dan pada minit ke-73, Minamino berhasil menjaringkan gol untuk mengikat Arsenal 1-1.

YES @takumina0116!! First goal for the Reds! ✊#CommunityShield | #ARSLIV pic.twitter.com/67z4YSoCWk

Mereka cuba meningkatkan asakan untuk memburu gol kemenangan tetapi The Gunners berjaya mempertahankan gawang mereka daripada dibolosi sehingga tamat 90 minit permainan.

Ini memaksa Liverpool membuat perhitungan menerusi penentuan sepakan penalti.

Ketika penentuan sepakan penalti kedua untuk Liverpool, pemain muda, Rhian Brewster gagal menyempurnakan sepakan penalti apabila bola rembatannya melewati palang gol.

Dan Aubameyang yang juga kapten pasukan dengan tenang menyempurnakan sepakan penalti yang kelima buat Arsenal untuk memberikan kemenangan 5-4.

Ia sekaligus membolehkan mereka menjulang kejuaraan Perisai Komuniti musim ini, dan kejuaraan kedua di bawah kendalian Arteta setelah menjulang Piala FA, awal ogos lalu.


Sze Fei-Izzuddin Rangkul Gelaran Jelajah Dunia Kedua Di Terbuka AS

Keputusan Goh Sze Fei dan Nur Izzuddin untuk bergandingan semula selepas berpisah sekitar enam bulan membuahkan kejuaraan Jelajah Dunia BWF yang kedua dalam karier mereka.

Gandingan pemain berusia 25 tahun masing-masing ini mengesahkan kejuaraan tersebut apabila berhasil menumpaskan beregu Chinese Taipei yang berada di ranking ke-27 dunia, Lee Fang-chih dan Lee Fang-jen dalam perlawanan akhir Terbuka Amerika Syarikat (AS), pada pagi tadi waktu Malaysia.

Dalam pertarungan tersebut, Sze Fei-Izzuddin bukan sahaja berhasil melakar kemenangan bahkan menundukkan lawannya itu dengan mudah secara “straight set” dengan skor 21-19 dan 21-10 dalam tempoh sekitar setengah jam permainan sahaja.

YONEX US Open 2023MD – Final         🇲🇾GOH Sze Fei🏅21 21 🇲🇾Nur IZZUDDIN🏅         Fang-Chih LEE9 10 Fang-Jen LEE

— BWFScore (@BWFScore) July 16, 2023

Kemenangan itu juga menjadikan Sze Fei-Nur Izzuddin meraih kemenangan kedua berturut-turut ke atas pasangan yang sama selepas berbuat demikian dalam kejohanan Siri Antarabangsa Vietnam pada tahun 2016 yang lalu.

Sementara itu, kemenangan Sze Fei-Izzuddin di Terbuka AS – sebuah kejohanan bertaraf Super 300 – memberikan mereka ganjaran 7,000 mata bagi pengiraan pelbagai ranking serta wang tunai bernilai AS$16,590 atau bersamaan sekitar RM75,000.

Sebagai rekod, Sze Fei-Izzuddin julung kalinya merangkul kejuaraan Jelajah Dunia BWF ketika menyertai Terbuka Jerman 2022.

Featured Image: Badminton Association of Malaysia


Olimpik 2020: Aaron Chia-Wooi Yik Mudah Tumpaskan Beregu Korea

Pasangan beregu lelaki negara, Aaron Chia dan Soh Wooi Yik memulakan saingan badminton beregu lelaki bagi Kumpulan D di Sukan Olimpik Tokyo 2020 dengan langkah kanan.

Pasangan ini mudah meraih kemenangan dalam kedua-dua set (24-22, 21-15) ketika bertemu wakil Republik Korea, Choi Solgyu dan Seo Seungjae di Musashino Forest Sport Plaza.

RESULTS: #Tokyo2020Group D#MAS Aaron Chia-Soh Wooi Yik def. #KOR Choi Solgyu-Seo Seungjae 24-22 21-15#DemiMalaysia#KontinjenMalaysia#BadmintonMalaysia#BadmintonLovers pic.twitter.com/67TktMydrm

Set pertama berlangsung dengan agak sengit dengan pasangan beregu Korea memaksa Aaron Chia dan Wooi Yik mendapatkan 24 mata sebelum mengesahkan kemenangan.

Bagaimanapun, pasangan beregu negara mula mendapatkan rentak dan menampilkan aksi yang lebih baik pada set kedua sekaligus mudah menumpaskan mereka dengan keputusan 21-15.

Perlawanan seterusnya bagi Kumpulan D, Aaron Chia-Wooi Yik akan bertemu gandingan daripada negara jiran tetangga, Indonesia, Mohammad Ahsan dan Hendra Setiawan pada 26 Julai pada pukul 6.20 petang waktu Malaysia.


Jersi Baharu Liverpool FC Dijual Pada Harga RM495 dan RM299

Para peminat Liverpool FC boleh mendapatkan jersi terbaharu keluaran Nike pasukan kesayangan mereka bagi musim 2020/21 pada harga RM495 untuk edisi ‘player issue’ dan RM299 bagi edisi replika untuk pasaran tempatan.

Jersi tersebut dijual secara eksklusif di rangkaian kedai Al-Ikhsan Sports dan Football Republic di seluruh Malaysia. Selain itu, peminat The Kop boleh mendapatkan jersi tersebut secara atas talian menerusi laman sesawang www.al-ikhsan.com bermula hari ini.

Al-Ikhsan melancarkan jersi pasukan juara Liga Perdana Inggeris (EPL) itu dalam satu acara yang dirasmikan oleh Menteri Besar Selangor, YAB Dato’ Seri Amirudin Shari yang juga peminat tegar Liverpool di Football Republic Sunway Pyramid, petang tadi.

Jersi terbaharu ini hadir dengan rekaan ringkas serba merah yang cukup sinonim dengan pasukan The Reds. Ia juga disertai dengan jalur berwarna putih dan hijau kebiruan (teal) di bahagian kolar, lengan dan bahagian tulang tepi.

Difahamkan gabungan warna merah, putih dan hijau kebiruan itu diinspirasikan daripada warna tradisi pada logo Liverpool. Hijau kebiruan itu merupakan simbolik kepada Kota Liverpool dan burung mitos, Liver Birds yang menjadi lambang kebanggaan di jersi pasukan Liverpool FC semenjak ia ditubuhkan pada 1892.

Untuk makluman, ini merupakan kali pertama syarikat barangan sukan berpangkalan di Amerika Syarikat, Nike mengadakan kolaborasi bersama Liverpool untuk menyediakan kit lengkap bagi mengharungi saingan domestik dan juga eropah.


Maurice Steijn Sah Dilantik Selaku Pengendali Ajax Ganti Heitinga

Bekas ketua jurulatih Sparta Rotterdam, Maurice Steijn diumumkan sebagai pengendali baharu Ajax selama tiga tahun bermula 1 Julai 2023 dan berakhir pada 30 Jun 2026 bagi menggantikan John Heitinga.

Pengumuman tersebut hadir menerusi kenyataan yang dikeluarkan oleh laman sesawang kelab terkemuka Belanda itu dan dikongsi melalui pelbagai media sosial mereka.

Pengarah bola sepak Ajax, Sven Mislintat menegaskan pemilihan Maurice Steijn selaku pengendali baharu kelab itu berpandukan kepada kemampuan jurulatih tersebut untuk mendapatkan keputusan melangkaui jangkaan.

Musim ini, Steijn yang kini berusia 49 tahun telah membawa Sparta Rotterdam ke kedudukan keenam liga yang merupakan kedudukan terbaik mereka dalam tempoh lebih 20 tahun.

Welcome to Ajax, Maurice Steijn! ⚪🔴⚪

— AFC Ajax (@AFCAjax) June 14, 2023

Hal ini sekaligus menjadikan Steijn sebagai salah seorang pengendali terbaik dalam sejarah kelab tersebut selepas memacu kelab tertua di Belanda itu berada dalam kelompok lapan terbaik Eredivisie.

Sebelum ini, pihak pengurusan Ajax telah membuat keputusan untuk tidak menyambung kontrak Heitinga biarpun kehadirannya membantu kelab tersebut kembali pada landasan yang tepat.

Walaupun begitu, bekas juara bertahan Eredivisie di bawah kendalian Heitinga hanya mengakhiri saingan liga di tempat ketiga bermakna mereka terlepas kejuaraan liga ke tangan Feyenoord selain gagal beraksi dalam saingan Liga Juara-Juara UEFA 2023-24.

Prestasi terumbang-ambing Ajax itu dipercayai tercetus selepas bekas pengendali mereka, Erik Ten Hag meninggalkan pasukan dan berhijrah ke Liga Perdana Inggeris untuk membimbing Manchester United awal musim lalu.


BAC 2023: Zii Jia, Aaron-Wooi Yik Sertai 20 Wakil Kebangsaan Ke Dubai

Kejohanan Badminton Asia (BAC) yang berlangsung pada penghujung bulan ini di Dubai akan diwarnai dengan kehadiran 20 wakil negara seperti mana disenaraikan Persatuan Badminton Malaysia (BAM) pada hari ini.

Kejohanan yang bermula pada 25 April itu memperlihatkan kategori perseorangan lelaki akan dikepalai Lee Zii Jia beserta Ng Tze Yong, Liew Daren dan Cheam June Wei manakala perseorangan wanita pula terdiri daripada Goh Jin Wei, Kisona Selvaduray, Letshanaa Karupathevan dan Tan Zhing Yi.

Zii Jia pastinya akan mempertaruhkan segala kudratnya bagi mempertahankan kejuaraan yang berjaya diperolehnya pada tahun lalu apabila menewaskan perseorangan Indonesia, Jonatan Christie di pentas akhir.

Bagi kategori beregu lelaki, Aaron-Wooi Yik akan mengetuai cabaran bersama Teo Ee Yi-Ong Yew Sin, Man Wei Chong-Tee Kai Mun dan Tan Kian Meng-Tan Wee Kiong. Sementara itu, beregu wanita pula dibarisi Pearly Tan-Thinaah Muralitharan, Vivian Hoo-Lim Chiew Sin, Ng Qi Xuan-Teoh Le Xuan dan Cheng Su Hui-Cheng Su Yin.

Selamat maju jaya team 💪#DemiMalaysia#BadmintonMalaysia pic.twitter.com/iJJEWj66oc

— BAM (@BA_Malaysia) April 4, 2023

Gandingan Aaron-Wooi Yik pasti mahu membalas dendam selepas kempunan di pentas akhir musim lalu apabila kecundang di tangan beregu Indonesia, Pramudya Kusumawardana-Yeremia Rambitan.

Beregu campuran pula diketuai gandingan Tan Kian Meng-Lai Pei Jing dan diikuti Goh Soon Huat-Shevon Lai, Chan Peng Soon-Cheah Yee See dan Chen Tang Jie-Toh Ee Wei.

Daripada 20 wakil negara yang disenaraikan, 6 wakil berada dalam senarai simpanan (reserved list) merangkumi perseorangan lelaki dan wanita, Liew Daren dan Letshanaa masing-masing.

Untuk makluman semua, kejohanan ini tidak memberi sebarang ganjaran berupa hadiah wang tunai tetapi pungutan mata ranking bagi saingan BAC setaraf dengan Jelajah Dunia BWF (Super 1000) dengan 12,000 mata untuk dikutip jika muncul juara.

Sebagai tambahan, sesi undian kejohanan yang akan berlangsung di Dubai Exhibition Centre itu bakal berlangsung pada 11 April 2023 (Selasa).

Featured Image: Badminton Association of Malaysia


Terbuka Korea: Kian Meng-Pei Jing Tamatkan Kemarau 3 Tahun Ke Pentas Final

Pasangan beregu campuran bebas (independent) negara, Tan Kian Meng dan Lai Pei Jing berjaya menamatkan kemarau ke pentas final yang telah berlanjutan selama tiga tahun dalam karier mereka.

Untuk pengetahuan semua, kali terakhir Kian Meng-Pei Jing yang kini menghuni ranking ke-10 dunia mara ke pentas final adalah ketika saingan Terbuka Singapura yang berlangsung pada 9-14 April 2019.

Kemarau tersebut ditamatkan dengan mengesahkan kemaraan ke pentas final Terbuka Korea 2022 – Jelajah Dunia Super 500 BWF – selepas menundukkan beregu negara jiran tetangga, Indonesia, sebentar tadi.

Korea Open Badminton Championships 2022XD – Semi final          🇲🇾Kian Meng TAN🏅21 22 🇲🇾Pei Jing LAI🏅13 20 🇮🇩Rinov RIVALDY          🇮🇩Pitha Haningtyas MENTARI

🕗 in 46 minutes https://t.co/dPyvVA6BwC

— BWFScore (@BWFScore) April 9, 2022

Dalam perlawanan peringkat separuh akhir tersebut, Kian Meng-Pei Jing yang diletakkan sebagai pilihan kedua mengalahkan Rinov Rivaldy dan Pitha Haningtyas Mentari secara ‘straight set’ 21-13 dan 22-20 dalam tempoh masa 46 minit permainan.

Untuk makluman semua, sebelum ini, kedua-dua beregu ini pernah bertemu sebanyak empat kali di pentas antarabangsa. Kemenangan pada hari ini menjadikan Kian Meng-Pei Jing merekodkan kemenangan ketiga daripada lima pertarungan menentang beregu ke-23 dunia ini.

Sebagai tambahan, di pentas final Terbuka Korea ini, Kian Meng-Pei Jing bakal bertemu salah satu daripada beregu tuan rumah iaitu samada Kim Wonho-Jeong Na Eun atau Ko Sung Hyun dan Eom Hye Won.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.


All England 2023: Zii Jia Jejak Pentas Suku Akhir Selepas Hampir 5 Bulan

Jaguh badminton perseorangan lelaki negara, Lee Zii Jia kembali menjejaki peringkat suku akhir kejohanan individu antarabangsa buat kali pertama selepas hampir lima bulan sekadar terkandas di Pusingan 32 mahupun Pusingan 16.

Pemain yang menghuni ranking ke-4 dunia ini dapat melangkah ke peringkat tersebut di Kejohanan Badminton Terbuka Seluruh England (All England) 2023.

Ianya setelah berjaya menumpaskan pemain Jepun, Kenta Nishimoto pada peringkat Pusingan 16 yang berlangsung awal pagi tadi.

YONEX All England Open Badminton Championships 2023MS – R1621 21 🇲🇾LEE Zii Jia🥇

— BWFScore (@BWFScore) March 16, 2023

Dalam pertarungan tersebut, Zii Jia berhasil menumpaskan pemain No.2 Jepun itu secara “straight set” dengan skor 21-15 dan 21-10 dalam tempoh 40 minit permainan.

Pada masa yang sama, kemenangan sekaligus menjadikan Zii Jia melebarkan rekod kemenangan ke atas Kenta menjadi lima kemenangan daripada enam pertemuan secara keseluruhan.

Sementara itu, menanti Zii Jia di peringkat suku akhir adalah seorang lagi pemain dari negara matahari terbit yang kini merupakan perseorangan No.1 negaranya iaitu Kodai Naraoka.

YONEX All England Open Badminton Championships 2023MS – R1621 21 🇯🇵Kodai NARAOKA🥇

— BWFScore (@BWFScore) March 16, 2023

Untuk makluman, Kodai mengesahkan langkah ke suku akhir setelah menundukkan pemain India, Kidambi Srikanth juga secara “straight set” dengan skor 21-17 dan 21-15.

Sebagai rekod, Zii Jia gagal melangkah ke peringkat suku akhir sejak kejohanan Terbuka Perancis 2022 yang berlangsung pada 25hb hingga 30hb Oktober lalu.

Ianya berlarutan ke saingan Terbuka Australia 2022, Terbuka Malaysia 2023, Terbuka India 2023, Indonesia Masters 2023 dan Terbuka Jerman 2023.


Terbuka Vietnam: ‘Patatimo Boys’ Diletakkan Pilihan Ketiga, Dapat ‘Bye’ Ke Pusingan 16

Selepas lebih dua bulan tidak beraksi di sebarang pentas antarabangsa, beregu lelaki muda negara, Wan Arif Junaidi dan Muhammad Haikal Nazri akan kembali ke gelanggang dengan menyertai saingan Terbuka Vietnam bermula hujung September nanti.

Pasangan yang terkenal dengan julukan “Patatimo Boys” turut diletakkan selaku pilihan ketiga untuk menjuarai kejohanan berstatus Jelajah BWF Super 100 ini.

Langkah kanan turut mengiringi beregu ini apabila hasil undian semalam memberikan mereka “bye” di Pusingan 32 sekaligus mara dan menanti di Pusingan 16 secara automatik.

Mereka akan menantikan cabaran samada daripada pasangan senegara, Lee Yi Bo dan Ling Wei Jie atau beregu Indonesia, Panjer Aji Siloka Dadiara dan Bryan Sidney Elohim di pusingan tersebut.

Selain dua pasangan di atas, antara beregu lelaki negara yang turut tersenari mengambil bahagian dalam kejohanan ini adalah seperti berikut:

Sebagai tambahan, kejohanan ini akan bermula 27 September dan berakhir pada 2 Oktober.

Featured Image: Petronas Brands Instagram


Adam Norrodin Sertai Saingan ARRC 2022 Bersama TKKR Racing

Ketika tiada pasukan dalam saingan Kejuaraan Dunia Moto2 ataupun Moto3 yang merekrut Adam Norrodin, sebuah pasukan hadir mendapatkan khidmatnya untuk beraksi dalam saingan Kejuaraan Motosikal Asia (ARRC) 2022.

Bekas pelumba Kejuaraan CEV Moto2 Eropah pada musim lalu ini mendapat peluang untuk beraksi di saingan ARRC selepas pasukan tempatan, OneXOX BMW TKKR Racing Team mengumumkan menandatangani khidmatnya pada musim ini.

“Adam yang berpengalaman di saingan Kejuaraan Dunia Moto 2 dan Moto 3 serta Kejuaraan Eropah (CEV) telah menarik minat kami untuk membawa cabaran yang cukup mencabar bagi tahun ini.”

“Selepas 2 tahun perlumbaan ARRC tidak dapat diteruskan akibat pandemik Covid-19,”

“Kami telah membuat persiapan rapi serta penilaian yang teliti bagi mempertahankan kejuaraan keseluruhan untuk tahun ini.”

“Dengan kemasukan Adam, ia akan menguatkan lagi pasukan kami dalam saingan yang sudah semestinya sengit dan seterusnya mengibarkan bendera Malaysia di pentas podium antarabangsa,” kata Prinsipal Pasukan, Bobie Farid Shamsuddin menerusi siaran media yang dikeluarkan.

Dimaklumkan pelumba berusia 23 tahun akan menunggang jentera terbaharu, BMW S1000RR model tahun 2022 untuk beraksi dalam kategori Asia Superbike (ASB) 1000 bergandingan bersama juara bertahan, Azlan Shah Kamaruzaman.

Untuk pengetahuan semua, perlumbaan pertama ARRC 2022 ini akan berlangsung di Litar Antarabangsa Chang, Thailand pada bulan Mac kelak.

Featured Image: TKKR Racing Team


“Harap Kita Dapat Melayakkan Diri Bersama-sama” – Reaksi Azizulhasni Terhadap Niat Harrif Kembali Ke Velodrom

Niat pelumba basikal lebuh raya, Harrif Saleh untuk kembali beraksi dalam acara basikal trek pada temasya Sukan Olimpik seterusnya disambut baik oleh jaguh keirin negara, Dato’ Azizulhasni Awang.

Bukan sahaja menyambut baik niat rakannya itu, Azizul atau lebih mesra dengan panggilan Jijoe turut memberikan sokongan serta berharap beliau dan Harrif dapat melayakkan diri bersama-sama ke temasya Sukan Olimpik Paris 2024.

“Sudah tentu saya gembira kalau dia (Harrif) nak kembali ke trek, saya bersama dia sejak Sekolah Sukan dan Majlis Sukan Negara (MSN) lagi, dan dia pernah berlatih bersama-sama (saya) di Melbourne sekejap,”

Harrif Sedia Kembali ke Velodrom Untuk Beraksi di Paris 2024 https://t.co/nhSYFgy7Qn pic.twitter.com/dWCDGmwlbN

“Harrif Saleh merupakan seorang (pelumba) yang berbakat sama seperti saya, kalau dia berhasrat untuk kembali ke trek, saya (sangat) gembira untuknya dan saya (turut) gembira kerana ada rakyat Terengganu yang lain bersama-sama dan harapnya kita dapat melayakkan diri bersama-sama (Sukan Olimpik Paris 2024).” katanya dalam sidang media Majlis Penyerahan Insentif Kemenangan Sukan Olimpik Tokyo 2020, semalam.

Isnin lalu, menerusi satu laporan media tempatan, Harrif yang berusia 33 tahun menyatakan niat untuk kembali beraksi di velodrom pada temasya Sukan Olimpik sekiranya diberikan ‘lampu hijau’ oleh Majlis Sukan Negara (MSN) dan Persekutuan Kebangsaan Berbasikal Malaysia (PKBM).

Sekiranya mendapat kebenaran tersebut, beliau menyatakan untuk mengambil bahagian dalam acara omnium.

Sebagai rekod, Harrif pernah beraksi dalam acara berbasikal trek sebelum beralih ke acara berbasikal lebuh raya pada tahun 2010.


Kerajaan Melaka Hadiahkan Aaron Chia RM50,000

Kerajaan Negeri Melaka menghadiahkan atlet regu badminton lelaki negara, Aaron Chia wang tunai berjumlah RM50,000 di atas pencapaiannya memenangi pingat gangsa di temasya Sukan Olimpik, baru-baru ini.

Selain daripada itu, kerajaan negeri turut memberikan atlet kelahiran Melaka tersebut wang saguhati berjumlah RM3,000 di atas penyertaannya dalam temasya tersebut.

Hadiah dan wang saguhati tersebut disampaikan oleh Yang di-Pertua Negeri Melaka, Tuan Yang Terutama Tun Seri Setia (Dr.) Haji Mohd Ali Mohd Rustam yang turut dihadiri oleh Ketua Menteri dan Exco NGO, Pembangunan Sukan dan Belia Negeri Melaka.

Pagi ini saya cukup berbangga apabila dapat meraikan penyampaian hadiah insentif kepada tiga atlet kelahiran Melaka yang telah mewakili Malaysia di temasya Sukan Olimpik Tokyo 2020, baru-baru ini. pic.twitter.com/kfjqvLhh9w

“Wira kebanggaan Negeri Melaka, Aaron Chia mendapat hadiah insentif kemenangan sebanyak RM50,000 di atas kemenangan beliau meraih pingat gangsa di Sukan Olimpik Tokyo 2020, selain wang saguhati RM3,000 sumbangan Kerajaan Negeri Melaka.” kongsi YAB Datuk Seri Sulaiman Md Ali menerusi laman sosialnya.

Selain hadiah dan wang saguhati tersebut, YDP Negeri Melaka sendiri turut berbesar hati menyampaikan seutas jam tangan khas kepada atlet berusia 24 tahun tersebut.

Sementara itu, dua orang lagi atlet badminton kelahiran Negeri Melaka, Goh Liu Ying dan Lee Meng Yean turut menerima wang saguhati RM3,000 masing-masing.

“Pemberian insentif ini diharapkan dapat menaikkan lagi semangat semua atlet kelahiran Negeri Melaka untuk terus berjuang serta mengharumkan nama Malaysia khususnya negeri Melaka tercinta ini di peringkat antarabangsa.” tambahnya lagi.

Untuk rekod, Aaron Chia bersama-sama rakan gandingannya, Soh Wooi Yik berjaya membawa pulang pingat gangsa daripada acara badminton beregu lelaki selepas menumpaskan regu nombor 2 dunia, Mohammad Ahsan dan Hendra Setiawan pada perlawanan penentuan pingat gangsa pada 31 Julai lalu.

Featured Image: Facebook Sulaiman Md Ali


Kedah Darul Aman Dapat Kenderaan Elektrik – BMW iX xDrive40 Sport

Kedah Darul Aman FC mendapat sebuah kenderaan elektrik berjenama mewah iaitu BMW iX xDrive40 Sport sebagai kenderaan rasminya susulan kerjasamanya dengan Lee Motors.

Difahamkan, ianya untuk kegunaan Kedah Darul Aman bagi menjalankan sebarang aktiviti sepanjang musim ini.

Kedah Darul Aman FC (KDA FC) today announced that it has partnered with the local grown automotive company, Lee Motors as Club Official Automotive Partner. The partnership will begin with the 2023 season.

— KEDAH DARUL AMAN FC (@kda_fc) April 4, 2023

Semalam, syarikat automotif tempatan yang berpusat di Alor Setar itu mengumumkan jalinan kerjasama dengan Kedah Darul Aman sekaligus diangkat sebagai Rakan Rasmi Automotif KDA FC bagi musim 2023.

Pemberian BMW iX xDrive40 Sport itu merupakan satu permulaan penajaan kemudahan kenderaan rasmi daripada Lee Motors kepada skuad berjulukan Sang Kenari terbabit.

Untuk makluman semua, Lee Motors merupakan pengedar bagi beberapa jenama kenderaan popular tempatan dan antarabangsa seperti BMW, Honda, Volkswagen, Proton dan BYD.

Featured Image: Kedah Darul Aman FC


Sasaran Tinggi Terhadap Skuad Bawah Umur Tidak Sesuai – Safee Sali

Tidak sesuai untuk meletakkan sasaran yang tinggi buat skuad muda negara demi perkembangan mereka dan sekiranya mara ke peringkat tertinggi, perkara tersebut merupakan bonus buat para pemain.

Pandangan tersebut disuarakan bekas penyerang kebangsaan, Safee Sali berikutan sasaran yang diletakkan Persatuan Bola Sepak Malaysia (FAM) ke atas skuad bawah 22 tahun (B-22) dan bawah 17 tahun (B-17) kebangsaan.

Sebelum ini, FAM telah mengumumkan sasaran layak ke pentas akhir buat skuad B-22 negara di Sukan SEA manakala pasukan B-17 kebangsaan diletakkan harapan untuk mara ke peringkat separuh akhir Piala Asia B-17 bagi melayakkan mereka ke Piala Dunia B-17 yang berlangsung pada November.

Sebaliknya, Presiden Persatuan Pemain Bola Sepak Profesional Malaysia (PFAM) itu menggesa semua pihak untuk memberi ruang kepada pemain-pemain muda pamer potensi sebenar mereka.

“Kita tidak boleh menaruh harapan yang terlalu tinggi. Saya rasa mereka harus diberi ruang untuk meneroka permainan mereka sendiri. Bagi mereka ruang untuk mendapat keyakinan.”

“Jangan terlalu meletakkan harapan serta memuji mereka supaya tidak terbuai kerana jika mereka tidak berjaya, ia akan memusnahkan harapan dan perkara itu tidak bagus untuk perkembangan mereka”, tambah Safee ketika ditemui dalam Majlis Berbuka Puasa dan Majlis Menandatangani Perjanjian Persefahaman antara PFAM dan Skymatt Travel and Services Sdn. Bhd.

Skuad B-22 Malaysia berjaya menjulang Piala Merlion pada Mac yang merupakan kejohanan pertama skuad tersebut di bawah kendalian E. Elavarasan dan bakal menyertai rombongan Sukan SEA di Kemboja yang bakal berlangsung pada 5 hingga 17 Mei.

Skuad kendalian Osmera Omaro pula akan ke Bangkok, Thailand bagi menghadapi Piala Asia B-17 yang dijadualkan bermula pada 15 Jun bagi menentang Yaman, Thailand dan Laos.

Featured Image: PFAM | Syamil Rosli


Terengganu FC ‘Tempang’ Bertemu UiTM FC, Bakal Beraksi Dengan 4 Pemain Import

Skuad pantai timur, Terengganu FC dilihat sedikit tempang menjelang aksi pembukaan Liga Super 2021 menentang UiTM FC apabila salah seorang pemain importnya ditimpa kecederaan.

Perkara itu disahkan sendiri oleh pengurus pasukan, Zulfadli Rozi. Justeru, beliau membayangkan Terengganu FC bakal menggunakan khidmat empat pemain import sahaja apabila turun menghadapi skuad bimbingan Frank Bernhardt di Stadium UiTM, Shah Alam pada sabtu ini.

“Seorang pemain import kami mengalami kecederaan, untuk perlawanan pertama ini (menentang UiTM FC), mungkin kita terpaksa bermain dengan empat pemain import (sahaja),” jelasnya tanpa mendedahkan nama pemain yang ditimpa kecederaan tersebut ketika dihubungi oleh Sukanz, hari ini.

Untuk makluman, Terengganu FC yang dibimbing oleh jurulatih muda, Nafuzi Zain telah mendapatkan lima pemain import baharu dalam usahanya untuk memberikan saingan dalam kancah Liga Malaysia musim ini.

Antara nama-nama yang dibawa masuk ialah pemain tengah Petrus Shitembi (Namibia), pertahanan Carli de Murga (Filipina), pemain tengah bertahan Christopher Herd (Australia), penyerang David da Silva (Brazil) serta pemain tengah menyerang Makan Konate (Mali).

Bagaimanapun, beliau turut menambah, kalangan pemain lain menunjukkan persaingan yang tinggi untuk merebut tempat dalam kesebelasan utama dan ianya dilihat sangat menguntungkan barisan kejurulatihan Terengganu FC bagi membentuk kesebelasan yang terkuat.

Pada masa yang sama, Nafuzi turut dilihat sudah mempunyai bayangan kesebelasan utamanya namun perkara ini tidak bermakna pasukannya memandang rendah akan keupayaan UiTM FC yang menamatkan saingan musim lalu di tangga ke-6 Liga Super.

“Untuk perlawanan pembukaan ini semua pasukan mahukan tiga mata, dengan jadual yang padat, kita juga mahu mengambil peluang untuk dapatkan mata semaksimum yang mungkin sebelum rehat dua minggu kelak,

“Tetapi bukan bermakna lawan UiTM FC ini satu tugas yang mudah, ini satu tugas yang sukar kerana kita ada rekod yang kurang memuaskan ketika berhadapan UiTM FC di gelanggang lawan.” katanya lagi.

Sebagai rekod, Terengganu FC pernah bertemu UiTM FC sebanyak tiga kali sejak daripada tahun 2017 yang lalu. Daripada tiga pertemuan terbabit, Terengganu FC tewas kedua-dua aksi saingan liga yang berlangsung pada tahun 2017 dan 2020 di Stadium UiTM.

Terengganu FC hanya merekodkan satu kemenangan dan itupun di gelanggang sendiri, Stadium Sultan Mizan Zainal Abidin ketika aksi Liga Super pada tahun lalu.


Sumareh Belum Raih Kesebelasan Utama Secara Tetap? Ini Pendapat Wartawan Thailand

Penyerang sayap, Mohamadou Sumareh secara rasminya diumumkan menyertai kelab berpangkalan di Thailand iaitu Police Tero FC pada awal september lalu.

Pemain naturalisasi skuad kebangsaan ini mengambil keputusan untuk berhijrah ke sana selepas menamatkan kontraknya secara sebelah pihak bersama bekas pasukannya, Pahang.

Tiga bulan sudah berlalu, Sumareh belum meraih kepercayaan ketua jurulatih, Rangsan Viwatchaichok untuk menempatkan dirinya selaku pemain kesebelasan utama skuad The Silver Shield Dragon.

Setakat ini, pemain kelahiran Gambia ini hanya tampil sebanyak dua kali, itupun sekadar sebagai pemain gantian dalam saingan Thai League 1.

Menurut wartawan di Thailand, Offeris Wichitchote menyatakan tempoh tiga bulan Sumareh bersama Police Tero belum mencukupi buatnya untuk menempatkan diri dalam kesebelasan utama secara tetap.

Sumareh perlu memahami dengan sebaik-baiknya segala perancangan dan taktikal yang diterapkan oleh ketua jurulatih, Rangsan Viwatchaichok.

Tambahan pula, ini merupakan kali pertama Sumareh beraksi di Liga luar daripada saingan bola sepak Malaysia sepanjang karier bola sepaknya.

“Saya merasakan dia memerlukan lebih masa untuk menyesuaikan diri untuk bermain dengan taktik oleh ketua jurulatih Police Tero dan juga saingan Liga Thailand.” jelas Offeris ketika dihubungi oleh Sukanz.

Untuk makluman, gaya permainan bola sepak di Liga Thailand berbeza jika dibandingkan dengan saingan di Liga Malaysia. Di sana, gaya permainan kebanyakan pasukan-pasukan adalah bercorakkan sentuhan dan hantaran (tap and play).

Maka tidak menjadi kehairanan mengapa pemain berstatus pilihan utama Pahang dan skuad kebangsaan Harimau Malaya turut memerlukan masa untuk menyesuaikan diri serta meraih kepercayaan daripada ketua jurulatihnya.

Selain daripada diberikan masa untuk menyesuaikan diri dengan gaya permainan yang baharu, Sumareh juga perlu berdepan dengan persaingan tinggi untuk merebut tempat dalam kesebelasan utama.

Umum tahu kemampuan kebolehan Sumareh untuk bermain sebagai pemain sayap (winger) atau penyerang sayap (forward) di bahagian kanan. Peranan ini sering dimainkannya ketika bersama Pahang.

Selain itu, Sumareh juga berkemampuan untuk bermain selaku penyerang tengah (centre forward) pernah ditunjukkan ketika bersama skuad kebangsaan semasa menentang Indonesia tahun lalu dan juga penyerang kedua (second striker)

Bagaimanapun, di kem Police Tero, posisi sayap kanan dan penyerang tengah telah diisi oleh dua pemain import yang hebat dan berpengalaman dalam saingan Liga Thailand.

Di posisi sayap kanan ianya diisi oleh pemain Perancis berumur 32 tahun iaitu Greg Houla. Pemain ini telah mempunyai pengalaman beraksi di Liga Thailand selama tiga musim.

Sementara itu, di posisi penyerang tengah, ketua jurulatih lebih suka menurunkan penyerang Ivory Coast berusia 29 tahun, Marc Landry Babo. Untuk makluman, Babo telah beraksi dalam saingan bola sepak Thailand sejak tahun 2013.

“Ketika ini jurulatih lebih suka menurunkan (Greg) Houla berbanding Sumareh,” jelas Offeris lagi.

Semasa ditanyakan peluang untuk Sumareh bermain sebagai penyerang utama, Offeris menyatakan, “Saya rasa kena tunggu Babo cedera barulah Sumareh mempunyai peluang untuk bermain (di posisi tersebut).”

“Kerana Babo melakukan tugas dan pernanannya dengan baik dan dia mempunyai lebih pengalaman dalam saingan Liga Thailand,”

Untuk rekod, Sumareh meraih debutnya ketika menentang Suphanburi FC dalam saingan Thai League 1. Dalam perlawanan tersebut dia masuk sebagai pemain gantian sekitar minit ke-72.

Penampilan kali keduanya hadir juga sebagai pemain gantian ketika menentang Chiangrai United FC dengan permainan berbaki sekitar 12 minit permainan sahaja lagi.

Tiga perlawanan berikutnya, Sumareh langsung tidak diturunkan oleh ketua jurulatih ya termasuk dua daripadanya ketika beraksi dalam saingan liga kalah mati, Piala FA Thailand.

Featured Image: Police Tero FC


Pengasas Spotify, Daniel Ek Berminat Untuk Beli Saham Arsenal

Pengasas aplikasi penstriman muzik Spotify iaitu Daniel Ek menyatakan kesediannya untuk membeli pegangan saham Arsenal daripada Kroenke Sports & Entertaiment (KSE).

Ahli perniagaan kelahiran Sweden yang berusia 38 tahun tersebut menyatakan minat tersebut menerusi satu ciapan di akaun Twitter miliknya dua hari yang lalu.

As a kid growing up, I’ve cheered for @Arsenal as long as I can remember. If KSE would like to sell Arsenal I'd be happy to throw my hat in the ring.

“Ketika masih kanak-kanak, saya masih mengingati memberikan sokongan kepada Arsenal. Sekiranya KSE mahu menjual menjual Arsenal, saya dengan gembiranya mahu membeli.” katanya.

Menurut Forbes, Daniel Ek mempunyai nilai bersih sekitar £3.4 bilion dan perkhidmatan penstriman Spotify yang diasaskan bersama rakan kongsinya, Martin Lorentzon pula bernilai £51.9 bilion.

Pada ketika ini, Daniel Ek merupakan Ketua Pegawai Eksekutif (CEO) Spotify.

Untuk makluman, KSE dimiliki oleh Stan Kroenke telah menjadi sebahagian daripada Arsenal sejak tahun 2008 lagi.

Bagaimanapun, para penyokong Arsenal semakin bertambah kecewa dengan kelakuan Kroenke yang ‘kedekut’ untuk membuat pelaburan ke atas kelab terutamanya dalam usaha mendapatkan pemain-pemain yang terbaik.

Difahamkan baru-baru ini, anak kepada Stan Kroenke iaitu Josh Kroenke yang merupakan salah seorang pengarah di Arsenal menegaskan mereka tiada niat untuk menjual pegangannya di dalam kelab berpangkalan di London itu dalam masa terdekat.


Piala Dunia: Maghribi Juarai Kumpulan F, Mara Ke Saingan Kalah Mati Selepas 36 Tahun

Pasukan dari benua afrika, Maghribi tidak mempunyai masalah untuk menamatkan saingan Kumpulan F selaku juara biarpun diundi bersama-sama Belgium dan Croatia yang menghuni ranking lebih tinggi iaitu ke-2 dan ke-12 dunia masing-masing.

Skuad berjulukan The Atlas Lions yang berada di ranking ke-22 dunia mengesahkan status kejuaraan itu selepas menumpaskan Kanada dengan keputusan 2-1 dalam perlawanan terakhir peringkat kumpulan, sebentar tadi.

Moroccan football is flying high tonight! 🤩🇲🇦#FIFAWorldCup | #Qatar2022 pic.twitter.com/PVp6pAA4gA

— FIFA World Cup (@FIFAWorldCup) December 1, 2022

Dalam perlawan terbabit, Hakim Ziyech dan Youssef En-Nesyri muncul penjaring buat Maghribi pada minit 4’ dan 23’ masing-masing. Manakala jaringan saguhati Kanada pula berpunca daripada jaringan sendiri pemain Maghribi, Nayef Aguerd pada minit 40’.

Hasil daripada kemenangan ini, tiga mata dapat dipungut dan Maghribi menamatkan saingan peringkat kumpulan dengan 7 mata menerusi dua kemenangan dan satu keputusan seri.

Untuk makluman semua, ini merupakan kemaraan Maghribi ke saingan kalah mati yang pertama selepas 36 tahun. Kali terakhir mereka mara adalah dalam saingan Piala Dunia yang berlangsung di Mexico pada tahun 1986 yang lalu.

Featured Image: FIFA World Cup


Al-Ikhsan Dapat Hak Jualan Eksklusif Jenama Messi Selama 3 Tahun

Pelbagai pakaian fesyen kanak-kanak berjenama Messi (bukan sukan) kini boleh didapati di 30 cawangan terpilih Al-Ikhsan, Football Republic dan melalui laman sesawangnya bermula hari ini.

Perkembangan ini hadir berikutan peruncit sukan pelbagai jenama #1 Malaysia, Al-Ikhsan Sports mendapat hak eksklusif untuk menjual koleksi pakaian fesyen kanak-kanak jenama milik pemenang Piala Dunia tersebut selama tiga tahun bermula Januari 2023.

Antara pakaian berjenama Messi yang akan dijual oleh Al-Ikhsan khusus untuk kanak-kanak berumur dua tahun hingga remaja adalah:

Selaras dengan tujuan utama Al-Ikhsan Sports untuk menjadikan sukan mampu milik untuk semua, Al-Ikhsan Sports berhasrat untuk menjual keseluruhan koleksi ini bermula daripada hanya RM59 untuk baju-T leher bulat sehingga RM219 untuk hoodie dan jaket.

Pada masa yang sama, Ketua Pegawai Eksekutif (CEO) Al-Ikhsan Sports, Vach Pilluta menyatakan hasrat untuk memperbanyakkan kuantiti koleksi ini ke lebih banyak kedai dalam tempoh enam hingga lapan bulan akan datang agar kesemua 20 juta peminat bola sepak di seluruh Malaysia boleh mendapatkannya.


Siapa Kuvondik Ruziev?

Jendela perpindahan pertengahan musim Liga Malaysia 2023 terus dihangatkan lagi dengan kehadiran seorang lagi pemain import yang akan beraksi bersama Sri Pahang dari Uzbekistan iaitu Kuvondik Ruziev. Pemain berusia 29 tahun itu merupakan seorang pemain tengah bertahan (defensive midfielder) berketinggian 1.76 meter.

Bagi mengenali pemain ini dengan lebih lanjut, berikut Sukanz bawakan lima perkara menarik mengenai Ruziev untuk bacaan anda:

#1 Ahli Skuad Juara Berganda Liga Uzbekistan

Ruziev memulakan kariernya bersama akademi Lokomotiv Tashkent dan menjadi sebahagian daripada skuad juara berganda Liga Uzbekistan bersama pasukan itu pada musim 2015-16 selepas menjuarai Liga Uzbekistan dan Piala Uzbekistan.

#2 Tidak Pernah Berhijrah Ke Luar Uzbekistan

Walaupun sudah 10 tahun beraksi secara professional, Ruziev tidak pernah berhijrah ke luar negara dengan bermain untuk empat pasukan Liga Super Uzbekistan. Oleh itu, penghijrahannya ke Sri Pahang merupakan satu titik baharu dalam kariernya untuk berkelana ke luar negara.

#3 Pemain Uzbekistan Kelima Dalam Liga Super 2023

Ruziev pastinya tidak keseorangan di Liga Malaysia dengan seramai empat pemain dari negara asalnya turut beraksi di sini iaitu Sirojiddin Kuziev (Kuching City), Sardor Kulmatov (Terengganu), Sirojiddin Rakhmatullaev (Kelantan United) dan rakan sepasukannya, Sherzod Fayzlev.

#4 Turut Boleh Beraksi Sebagai Sayap Kanan

Ruziev menghabiskan masanya selaku pemain tengah yang boleh bermain ketika menyerang dan bertahan. Namun, ramai yang tidak tahu bahawa beliau juga boleh bermain di posisi sayap kanan dalam tujuh penampilannya bersama Navbahor dan tiga lagi bersama skuad kebangsaan Uzbekistan.

#5 Pernah Bermain di Liga Juara-Juara AFC

Pemain terbaharu Sri Pahang ini pernah merasai suasana beraksi di pentas tertinggi Asia bersama Lokomotiv Tashkent. Bersama bekas juara Liga Uzbekistan itu, Ruziev bermain dalam 10 perlawanan di peringkat kumpulan bagi Zon Barat pada musim 2015/16 dan 2016/17.

Featured Image: Sri Pahang FC


Malayan Tigress Diundi Dalam Kumpulan G Kelayakan Piala Asia Wanita B-20

Skuad bola sepak wanita kebangsaan bawah 19 tahun (B-19) akan menghadapi Kelayakan Piala Asia Wanita B-20 dengan menyertai Kumpulan G.

Hasil undian yang dilakukan oleh penganjur, Konfederasi Bola Sepak Asia (AFC) menyaksikan Pakistan, Kemboja dan Myanmar akan menjadi pencabar buat skuad berjulukan Malayan Tigress di dalam kumpulan tersebut.

Untuk makluman, Kemboja juga merupakan hos bagi pusingan kelayakan yang akan berlangsung pada Mac tahun hadapan. Malaysia akan memulakan kempen dengan menentang Pakistan (8 Mac) diikuti oleh Kemboja (10 Mac) dan diakhiri dengan Myanmar (12 Mac).

Juara kumpulan berserta dengan empat naib juara terbaik merentasi semua kelapan-lapan kumpulan akan layak ke pusingan akhir Piala Asia Wanita B-20 yang akan berlangsung di Uzbekistan pada 2024 kelak.


Aksi Pemain Muda, Izreen Izwandy Dapat Pujian Bojan Hodak

Ketua jurulatih Kuala Lumpur City FC (KL City), Bojan Hodak tampil memuji persembahan yang ditampilkan oleh pemain muda, Muhammad Izreen Izwandy ketika menentang UiTM FC, semalam.

Pemain berusia 20 tahun ini diberikan peluang oleh Bojan untuk membarisi kesebelasan utama dengan mengisi posisi sayap kiri KL City.

Kepercayaan yang diberikan untuk membarisi kesebelasan utama dibalas oleh Izreen bukan sahaja dengan menampilkan persembahan yang baik dan memberikan banyak masalah kepada pertahanan UiTM.

Akan tetapi, pemain kelahiran Pulau Pinang ini turut menyumbang satu ‘assist’ cantik yang membolehkan Dominique da Sylva mencetak jaringan tunggal sekaligus memberikan KL City mencatatkan kemenangan 1-0 ke atas skuad The Lions Troop.

“Saya gembira dengan pemain muda, Izreen, dia bermain sekitar 60 minit, ini merupakan satu kejutan buat mereka (UiTM) dan dia bermain dengan sangat baik, saya mengharapkan ini merupakan satu permulaan buatnya dan dia tampil lebih baik pada perlawanan seterusnya,

“Ini akan memberikannya keyakinan kerana pada pendapat saya masalah terbesarnya adalah (tahap) keyakinan, dia sangat kagum bermain dalam saingan Liga Super tetapi pada akhirnya dia menampilkan aksi yang baik.” kata Bojan dalam sidang media selepas daripada perlawanan.

Untuk rekod, ini merupakan penampilan pertamanya dalam kancah tertinggi bola sepak tempatan, Liga Super. Musim lalu menyaksikan Izreen membuat empat penampilan dalam saingan Liga Premier dan menjaringkan satu gol buat pasukan Kuala Lumpur.

Sementara itu, Bojan gembira dengan kejayaan pasukannya mencatatkan kemenangan dan memungut tiga pertama dalam saingan liga selepas tewas kepada Penang FC pada aksi pertama, beberapa hari lepas.

Bagaimanapun, jurulatih kelahiran Croatia ini masih kurang berpuas hati secara keseluruhannya persembahan yang ditampilkan oleh anak-anak buahnya dalam perlawanan yang berlangsung di Stadium Bola Sepak Kuala Lumpur, Cheras tersebut.

Featured Image: Malaysian Football League


Messi Lihat Masa Hadapan Barcelona Suram

Penyerang Argentina, Lionel Messi melihat masa hadapan FC Barcelona masih suram walaupun sudah mendapat ketua jurulatih baharu, Ronald Koeman.

Terdahulu, Koeman telah berjumpa pemenang Ballon d’Or enam kali itu untuk menerangkan mengenai projek yang akan dijalankannya untuk saingan bola sepak 2020/21.

Menurut stesen radio di Catalan, RAC1 melaporkan Messi telah berkata kepada Koeman bahawa masa depan Barcelona tidak jelas.

🔴 SEGONS HA POGUT SABER RAC1 – #Messi li ha comunicat a #Koeman que no veu clar el seu futur al @FCBarcelona_cat #frac1 @EsportsRAC1 https://t.co/gd55WWBfoZ

Pemain berusia 33 tahun turut mengulangi rasa tidak senang hatinya mengenai kekalahan memalukan 8-2 Barcelona di tangan Bayern Munich baru-baru ini.

Bagaimanapun, Messi sedar sukar untuknya meninggalkan Stadium Nou Camp kerana memiliki klausa pelepasan dengan harga tinggi.

Untuk rekod, Messi masih mempunyai baki kontrak bersama Bercelona selama semusim lagi.